September 27, 2021 – Hum Bhojpuria\nHum BhojpuriaSeptember 27, 20211min4470\n1857 के क्रांति के बारे में सभे पढ़ले बा, सुनले बा, जनले बा। अंग्रेज आ ओकनी से प्रभावित अधिकतर इतिहासकार एह महान क्रांति के सैनिक विद्रोह के नाम दे के भुलवावे के कोशिश कइलें बाकिर भारत के लोग एकरा के पहिला स्वतंत्रता संग्राम कहल। एह संग्राम में अइसे त एक से एक लड़ाका लोग रहे बाकिर एगो योद्धा जे अपना बुढ़ापा में भी जवान लेखां लड़ल आ अंतिम सांस तक अंग्रेजन के ग़ुलामी ना मनलस, ओकरा जीवन के आखिरी लड़ाई के जीत के उपलक्ष्य में 23 अप्रैल के विजय दिवस के रूप में मनावल जाला। ओह योद्धा के नाम रहे वीर बांकुड़ा बाबू कुँवर सिंह। कुँवर बाबू 23 तारीख के अपना कटल हाथ पर पट्टी बान्ह के युद्द मैदान में कूद गइलें, 80 बरिस के बूढ़ शरीर रहे बाकिर जोश अइसन कि अंग्रेज के एगो जाँबाज कर्नल ली ग्रांड के सेना समेत भुजरी-भुजरी काट देहलें आ जगदीशपुर के अपना कब्जा में कर के आजाद करा देहलें। कुँवर बाबू के वीरता के इतिहासकार अनदेखी कइलें, लोग उनके भुला देहलस। बाकिर, उनके शौर्य गाथा के सुनला के बाद रोआँ रोआँ फड़फड़ा जाला आ यकीन हो जाला कि उनके समकालीन आ उनका से कई बार आमना सामना के युद्ध करे वाला एगो अंग्रेज अफसर डगलस उनका बारे में साँचे लिखले बा कि “कुँवर अगर जवान होता तो उसने कब का अंग्रेजों को भारत से बाहर खदेड़ दिया होता”।\nकंपनी सरकार भारत व्यापार करे के बहाने आइल आ इहाँ अधिकार जमा लेहलस। देश के अधिकतर रियासत अंग्रेजी हुकूमत के अधीन रहे बाकिर कुछ रियासत अइसन भी रहे जवन अंग्रेजन के लगान देव बाकिर अपना मर्जी से राज पाट चलावे आ बाहरी हस्तक्षेप कम होखे देव। अइसने एगो रियासत रहे जगदीशपुर। जगदीशपुर के एगो जमींदार रहलें साहिबज़ादा सिंह आ उनके चार गो बेटा रहलें, कुँवर सिंह, दयाल सिंह, राजपति सिंह, अमर सिंह। साहिबज़ादा सिंह के चाचा आ चचेरा भाई लोग उनसे जगदीशपुर धोखाधड़ी से हड़प लेले रहे जवन उ बाद में अदालती लड़ाई लड़ के हासिल कइलें। ई सब घटना ह 18वीं शताब्दी के सातवाँ दशक से लेके 19वीं शताब्दी के पहिला दशक के बीच के। साहिबज़ादा सिंह के जब जगदीशपुर मिलल त उ कर्जा में नाक तक डूबल रहे। उ कर्जा भरे खातिर खूब कोशिश कइलें बाकिर ना भर पवलें। उनका मृत्यु के बाद सन 1826 ईसवी में जगदीशपुर के हुकूमत उनके सबसे बड़ बेटा कुँवर सिंह के मिलल आ फेर जगदीशपुर के भाग्य चमकल।\nकुँवर सिंह व्यवहार कुशल रहलें, मृदुभाषी रहलें अउरी बहादुर रहलें जेकरा चलते अंग्रेज अफसर उनके मुरीद रहलें आ ओकर फायदा उनके ई मिलल कि कुँवर सिंह के राज के शुरुआती समय में अंग्रेज जगदीशपुर के आंतरिक मामला में कम दखल देहलsसन। पटना के कमिश्नर विलियम टेलर के साथे त उनके मित्रता भी चलल। कुँवर बाबू बड़ा परोपकारी रहलें। उ अपना जीवन में एतना दान पुण्य कइलें, सदाव्रत चलवलें कि उनके रियासत के लोग हमेशा कुँवर सिंह के आपन प्यार आ समर्थन देहलस। उनके शासन बेवस्था एह बेरा के लोकतांत्रिक शासन के जइसन रहे। सभके समान अधिकार रहे, सभके बोले के आजादी रहे, सभे खुश आ संतुष्ट रहे। कुँवर के राज से पहिले जगदीशपुर के दिन-दशा बड़ा खराब रहे, रियासत पर लगभग 18 लाख के कर्ज लदाइल रहे, सालाना मालगुजारी से कमाई होखे6लाख रुपया के आस पास। कुँवर अइलें, नहर तालाब, बांध के निर्माण करवलें, कृषि के सुधार भइल, लोग में जगदीशपुर के विकास खातिर उम्मीद जागल, जंगल बसावल गइल, सड़क बनल, पाठशाला बनल, पढ़ाई-लिखाई में लोग होशियार होखे लागल आ मेन बात कि अंग्रेजन के हस्तक्षेप कम रहे, एह के परिणति ई भइल कि उहे जगदीशपुर जवन बेहाली में रहे, तरक्की के राहे चले लागल। सालाना मालगुजारी से कमाई सीधे 8-9 लाख के लगे पहुँच गइल आ आज से दू-सवा दू सौ बरिस पहिले एकर मोल अरबों में रहे।\nकुँवर सिंह के लोकप्रियता अइसन कि आस पास के जमींदार जरे लगलें, अंग्रेज उल्टा उनके सलामी दागे लगलें। ओह बेरा कंपनी सरकार के अत्याचार चरम सीमा पर रहे, देश भर में विद्रोह के आगि सुनुगत रहे। कुँवर बाबू भी विद्रोहियन के संपर्क में रहलें, 1845 में सोनपुर मेला में एगो बड़हन गुप्त बैठक भी कइले रहलें। जब विद्रोह के आग धीरे-धीरे उपरियाइल त ओकर गर्मी अंग्रेजन तक पहुंचल, ओकनी का चिहुंक गइलन सन। ओहू ओर से तैयारी होखे लागल। जब दक्षिण के दक्कन से लेके उत्तर के दिल्ली, पच्छिम के मराठा से लेके पुरुब के सभ क्रांतिकारी राजा, महाराज, जमींदार, देशी सैनिक में गँठजोड़ भइल कि सुराज पा लेबे के बा त एगो दिन तय भइल। 1 जून 1858 के पूरा देश में अंग्रेजन के खिलाफ जंग होई आ ओकनी के कहीं बाहर से मदद ना लेबे दिहल जाई, सभके एही भारत भूमि में गाड़ दिआई। बाकिर एगो घटना 1857 में बैरकपुर छावनी में घटल। सूअर आ गाय के चर्बी से बनल कारतूस के विरोध में मंगल पांडे नाम के सैनिक के अगुआई में ब्रिटिश आर्मी के देसी पटलन गोरन पर गोली चला देहलस। विद्रोह के ई चिंगारी रहे जवन आग बनल जब मंगल पांडे के फांसी दिआ गइल आ फेर एकाएक चारों ओर क्रान्तिकारियन के मारल जाए लागल।\nएने कुँवर बाबू भी तैयारी में रहलन। उ एगो दूरदर्शी सोच के जमींदार रहन। भले उनका लगे छोट रियासत रहे बाकिर उ आपन सेना के गठन कइलें, सेना के ट्रेनिंग खातिर बाहर से ट्रेनर मंगवलें, हथियार के गुपचुप निर्माण खातिर कारखाना बनवलें। दानापुर छावनी में भी विद्रोह भइल आ 25 जुलाई 1857 के तीन गो बटालियन 7वीं, 8वीं अउरी 40वीं बटालियन कुँवर सिंह से मिल गइल। कुँवर सिंह के आपन लड़ाका दल रहबे कइल, बाकी जगदीशपुर रियासत के किसान, मजदूर, सवर्ण जाति के लोग सभ उनसे मिल गइल आ उनके लगभग 5000-8000 के संख्या में सेना बल हो गइल। कुँवर बाबू के नेतृत्व में आरा पर चढ़ाई भइल आ जेलखाना, खजाना, कलक्टर ऑफिस आ थाना सभ पर कब्जा हो गइल। उहाँ के सगरो अंग्रेज अफसर जाके बॉयल हाउस (आरा हाउस) में लुका गइलें आ 6-7 दिन से बंद रहलें। ई कुँवर सिंह के जंग में पहिला लड़ाई रहे। ओकरा बाद कुँवर सिंह डनबर के हरवलें। बाकिर हथियारन के कमी अउरी अत्याधुनिक तोप आ बंदूक के सामने उनकर सेना तितर-बितर हो गइल अउरी एगो अंग्रेज कमांडर विन्सेंट आयर से हार गइलें आ आपन युद्ध रणनीति बदल देहलें। उ बाकी क्रान्तिकारियन से मिले आ अंग्रेजन के खिलाफ लड़ाई करे खातिर दोसरा रास्ता चल देहलें।\n2 अगस्त के बाद कुँवर सिंह के अपना सेना के साथे जवन मार्च निकलल त सासाराम, रॉबर्ट्सगंज, रीवा, कलिंजर, बांदा, काल्पी होत कानपुर, लखनऊ, गाजीपुर, आजमगढ़, बलिया, अतरवलिया होत फेर 21 अप्रैल के जगदीशपुर लवटल। एह बीच कुँवर सिंह लगभग 20 गो से अधिका अंग्रेज कमांडर, योद्धा आ अफसरन के नाक से चना चबववलें, कईगो के मउगत के घाट उतरलें, कईगो के जीवन दान देहलें। भारतीय स्वतंत्रता संग्राम के इतिहास में अइसन कवनो बीर बलवान ना भइल जे 80 बरिस के उमिर में9महीना के लमहर संग्राम-यात्रा पर निकलल होखे आ एतना क्रांति के आग सभमें भड़कवले होखे। उ अइसन समय रहे कि बड़ बड़ लड़ाका लोग खाली अपने किला आ रियासत खातिर लड़ल। बाकिर एगो भोजपुरिया योद्धा जहां गइल ओकरा खातिर लड़ल। एह क्रम में उनका आँखी के सामने आपन पोता, बेटा, मित्र के जान गइल बाकिर उ लड़त रहलें एह भारत के माटी खातिर, अंग्रेजन के जुल्म मिटावे खातिर। एह लड़ाई में आरा के मशहूर नर्तकी धर्मन बाई भी उनका साथे रहली। कुँवर आ धर्मन के केमेस्ट्री अलग से फेर कबो।\n21 अप्रैल के गंगा नदी पार करत बेरा डगलस नाम के एगो अंग्रेज सेना अफसर उनके दाहिना बांह में गोली मार देहलस। कुँवर बाबू बिना हिचक के उ बाँहिए काट के गंगा मइया में दहवा देहले। अगिला दिने उनके घाव पर मरहम पट्टी भइल। तले एगो स्थानीय अंग्रेज अफसर ली ग्रांड के जगदीशपुर पर चढ़ाई करे के खबर आइल। ई घायल बूढ़ शेर फेर दहड़लस आ 23 अप्रैल के अपना प्रिय भाई अमर सिंह, सेनापति हरीकिशन सिंह आ कुछ और योद्धा के लेके ली ग्रांड के मटिया मेट क देहलें। ई उनकर आखिरी लड़ाई रहे, ओह दिन ब्रिटिश झण्डा यूनियन जैक उतरल, परमार वंश के झण्डा लहराइल आ अमर सिंह नया जमींदार बनलें अउरी उनके लइका उत्तराधिकारी। कुँवर बाबू के कटल हाथ के घाव में संक्रमण बढ़ल, बूढ़ शरीर रहे, उनके तबीयत बिगड़े लागल आ ऊ 26 अप्रैल के स्वर्ग के अनंत यात्रा पर चल गइलें। बाकिर, आपन प्रण निभा गइलें कि ना अंग्रेजन के गुलामी स्वीकार करब ना ओकनी के हाथे मरब। बारम्बार नमन बा माँ भारती के सच्चा सपूत वीर बाँकुड़ा कुँवर सिंह के।\nHum BhojpuriaSeptember 27, 20211min5720\nदेश के आज़ादी के पचहत्तर बरीस पूरा होखे वाला बा आ सरकार का ओर से ‘आज़ादी का अमृत महोत्सव’ नाँव से एगो कार्यक्रम चल रहल बा। एह कार्यक्रम में इतिहास में विस्मृत आज़ादी के नायक-महानायक लोग के भी चिन्हित क के उचित सम्मान देहला के योजना बा। ए कार्यक्रम के नज़र से अगर हमनी का पूर्वी उत्तर प्रदेश आ पश्चिमी बिहार के इतिहास के देखल जाव त अठारहवीं सदी के सारण्य क्षेत्र के राजा आ राजतमकुही के संस्थापक महाराजा फ़तेह बहादुर शाही के संघर्ष गाथा बहुत प्रासंगिक लागी।\nमहाराजा फ़तेह शाही जी कंपनी हुकूमत के खिलाफ 23 बरिस तक लगातार संघर्ष कइलीं जेकरा चलते उहाँ का जियते कम्पनी सरकार तमकुहीराज का क्षेत्र में कर वसूली ना करे पाइल। अंगरेज अपना पत्र अउरी गजट में लिखले बाड़े सन कि “बाजीराव पेशवा जेतना परेशान हमनी के सिपाहिन के ना कइलन, ओसे कई गुना अधिका फतेह बहादुर शाही कर दिहलन। प्रसिद्ध विद्वान महापंडित राहुल सांकृत्यायन जी फतेह शाही के महाराणा प्रताप के समकक्ष योद्धा लिखले बानी। ‘आज़ादी का अमृत महोत्सव’ कार्यक्रम के माध्यम से महाराजा फ़तेह बहादुर शाही के चिन्हित कs के यथोचित सम्मान दिहल, इहाँ के गौरवशाली इतिहास अउरी महाराजा के संघर्ष के जन मानस में स्थापित करे के एगो सशक्त कदम होई जेसे आवे वाली पीढ़ी स्वतंत्रता के ए महानायक के जीवन से प्रेरणा ले सकी।\nचंपारण के गान्ही: पं. राजकुमार सुकुल\nHum BhojpuriaSeptember 27, 20211min4350\nमहल के कंगूरा त अनसोहातो सभकरा के लोभावेला, बाकिर नेंव में दबल ईंटा के ना त केहू कीमत बूझेला, ना ओने निगाहे धउरावे के जरुरत महसूस करेला। इहां ले कि कंगूरो के एह तथ के एहसास ना होला कि नेंव के ईंटे के बदउलत ओकर माथ गरब से उठल बा। देश के आजादी के लड़ाई में जे आपन तन-मन-धन, सउंसे जिनगी हंसते-हंसत निछावर कर दिहल आ आखिरी दम ले गोरन के दमन-चक्र के खिलाफ जमिके लोहा लिहल, ओकरा के आजु हमनीं के कतना जानेलीं जा! हालांकि ओह लोगन के ई मनसो ना रहे कि लोग ईयाद रखो, बाकिर हमनिओं के त कुछु फरज बने के चाहीं। चंपारण के गान्हीं पं.राजकुमार सुकुल नेंव के ओइसने ईंटा रहलन, जेकर लगातार उपेक्षे होत आइल बा। निलहा गोरन के अमानवी अनेति-अतियाचार ना खाली ऊ अपना आंखी देखलन, बलुक खुद ओकर भुक्तभोगियो रहलन। उन्हुके पहल कदमी से गान्हीं जी आ सउंसे देश के धियान एह अमानवीयता के ओर गइल अउर तब ओह आन्दोलन के लुत्ती दुनिया-जहान में जंगल के आगी जइसन फइलल। इहे कारण बा कि अहिंसक आन्दोलन के ओह पहिलका प्रेरणास्रोत के केहू ‘चंपारण के गान्हीं’ कहेला, केहू ‘सतवरिया के संत’ संबोधित करेला, त केहू बिहार के अख्यात गान्हीं कहेला। उन्हुकरे भागीरथ प्रयास के परिणाम रहे कि गान्ही जी ना सिरिफ पहिलका बेर बिहार आ चंपारण के धरती पर अइनी बलुक उहवां अहिंसक सविनय अवज्ञा आंदोलन के अगुवाई क के शोषित किसान-मजूरन के ऐतिहासिक जीतो दियववनी। एह दिसाई लोकनायक जयप्रकाश नारायण के कहनाम रहे-‘स्वतंत्रता संग्राम के इतिहास में श्री राजकुमार शुक्ल का नाम अमिट रहेगा, क्योंकि इन्हीं के द्वारा गांधी जी को चंपारण में निलहे गोरों के अत्याचारों की कहानी मालूम हुई और उन्होंने चंपारण पहुंचकर सत्याग्रह छेड़ने का निश्चय किया। चंपारण सत्याग्रह गांधी जी की अहिंसक लड़ाई का पहला अध्याय राजकुमार शुक्ल की प्रेरणा से शुरू हुआ।’\nचंपारण में निलहा साहेबन के दइती अनेत के पराकाष्ठा। नील के खेती करे खातिर अलचार छोड़ सभे छोट-बड़ किसान- रैयत गाहे-बगाहे किसिम-किसिम के ‘कर’ के भरपाई के भार, इचिकियों चूं-चपड़ कइला, मुंह खोलला भा अलचारी जाहिर कइला पर कठोर सजा। नील के खेती ना सिरिफ ओह उपजाऊ जमीन खातिर, बलुक सउंसे मनुजातो खातिर सराप रहे। तबे नू एह भावभूईं पर मंचित नाटक ‘नील दर्पण’ देखते ईश्वर चंद्र विद्यासागर जी अगिया बैताल हो गइल रहलन आ निलहा गोरा बनल कलाकारे के जूता से पिटाई कइले रहलन।\nआगा चलिके राजकुमार सुकुल जब 1916 में 26-30 दिसंबर के आयोजित लखनऊ कांग्रेस में उहां के दुरदसा आ उत्पीड़न के दारुण दास्तान सुनवले रहलन, त शर्म-शर्म के आवाज गूंजि उठल रहे आ पहिला बेर राष्ट्रीय मंच पर ई ममिला रोशनी में आइल रहे। निलहन के आतंक के करुण कहानी पं. राजकुमार सुकुल के भाषन के जबानी-‘चंपारण के निलहों और रैयतों के बीच संबंध बहुत दिनों से सौहार्द्रपूर्ण नहीं रहा है। निलहे पहले तो रामनगर और बेतियाराज से जमीनों के ठेके प्राप्त करते है और नील की खेती आरंभ करते है। अनुबंध की शर्तों के अनुसार, किसान के प्रत्येक बीघा में तीन कट्ठा जमीन रैयतों द्वारा नील की खेती के लिए अलग कर दी जाती है, लेकिन निलहे ये शर्तें पूरी करने पर भी संतुष्ठ नहीं है। निरीह रैयतों को अपने खेतों में बेगार करवाने के लिए मजबूर करते है और जब कभी रैयत किसी कारणवश उनके किसी हुक्म का पालन नहीं कर पाते है, तो वे उनकी प्रताड़नाओं के शिकार होते है। निलहे इतने शक्तिशाली हो गए हैं कि खुद ही दीवानी और फौजदारी मुकदमों के फैसलें करते है तथा जिस तरह चाहते है, गरीब रैयतों को दंडित करते है। इस बात की जांच करने के लिए सरकार को कई बार अनुरोध किया गया, लेकिन बहुत दिनों तक हमारी कोशिशे बेकार साबित हुई। निलहों के अत्याचार के कारण 1908 ई. में बहुत बड़ी अशांति हुई। बंगाल सरकार ने इस बात की जांच करने के लिए एक अधिकारी को प्रतियुक्त किया, लेकिन इस जांच का परिणाम सार्वजनिक नहीं किया गया है और सैंकड़ों की संख्या में गरीब रैयतों को जेल भेज दिया गया है। मैं चंपारण का एक रैयत हूं। मैं नहीं जानता कि जब मैं चंपारण वापस जाउंगा तो यहां आने तथा आप सबों को यह सुनाने के कारण मुझे क्या-क्या भुगतना पड़ेगा….(‘शर्म-शर्म’ के आवाज)।’\nपच्छिमी चंपारण के जिला मुख्यालय बेतिया। उहां से दस बारह किलोमीटर उत्तर-पच्छिमी दिशा में मौजूद बा सतवरिया गांव। पांच हजार के आबादी वाली बस्ती। नजदीक के रेलवे स्टेशन चनपटिया। ओही सतवरिया गांव के ब्रह्मभट्ट साधारण किसान कोलाहल सुकुल के एकलउत पूत का रुप में 23 अगस्त,1875 के राजकुमार सुकुल के जन्म भइल रहे। कबों ऊ गिरहत्त परिवार धनी-मनी आ खुशहाल मानल जात रहे, जब बीस गो बैल, तीस-पैंतीस गो गाय आ सैकड़न भइंस दुआर के शोभा बढ़ावत रहली स, बाकिर निलहा सभ कुछु तहस-नहस कर के धर देले रहलन स।\nहोस सम्हारते राजकुमार निलहा गोरन के बर्बरता अपना खुलल आंखि से देखले रहलन आ भीतरे-भीतरे उन्हुका बालमन में बगावत के लुत्ती ज्वालामुखी बनिके दहके लागल रहे। आभाव में इस्कूली पढ़ाई कायदा से ना हो पावल। बस जइसे-तइसे लिखे-पढ़े भर के ज्ञान हासिल भइल। ब्रह्मभट्ट के कारण जजमनिको ना अपना सकत रहलन। एह से एगो मामूली किसान बनल नियति रहे।\nगोर रंग, दुबर-पातर काया, मझिला कद-काठी। रुखल-सूखल बार। गाढ़ा के अंगरखा, ठेहुन ले सस्ता धोती आ कान्ह पर अंगवछा। आगा चलिके माथे पर टोपियो सोभे लागल। कुल्हि मिलाके एगो ठेठ गंवई के सूरत रहे सुकुल जी के, जेकरा टूटल-फूटल हिन्दी आ भोजपुरी के अलावा अउर कवनो भाषा ना आवत रहे।\nसुकुल जी ना चहलो पर अपना पनरह फीसदी उपजाऊ जमीन प नील के खेती करे आ मनमाना ढंग से लदाइल सिंचाई, बपही-पुतही, बेंटमाफी, मड़वच, कोल्हुआवन, चुल्हियावन बेचाई फगुअही, दशहरी, अमही, कटहरी, दस्तूरी, हिसाबान, तहरीर, महापात्री नियत अनिगत कर भरे खातिर अलचार रहलन। मजबूर रैयत किसान सुकुल जी बेलवा कोठी के अधीन मुरली भरहवा में खेती करत रहलन। कोठी के मैनेजर मिस्टर ऐमन बड़ा सख्त आ क्रूर अंगरेज अफसर रहे। ओह घरी घर आ कोला के जमीन पर लगान ना लागत रहे। सुकुल जी खूब मेहनत-मशकत्त करके तैयार कइले, त मि. ऐमन के कारिन्दा के हुकुम दे दिलहन स।\n‘ई त सरासर नाइंसाफी बा। जब कोला के जमीन लगान- मुक्त बा, त अइसन आदेश काहें?’ सुकुल जी हाथ जोडि़के पुछलन।\n‘यह मेरा हुक्म है!’ मिस्टर ऐमन उहां पहुंचिके फरमान जारी कइलस, ‘अगर ऐसे नहीं मानता, तो इसके घर के सारे सामान नष्ट कर दो और झोपड़ी में आग लगा दो’।\nसुकुल जी गलत आदेश माने खातिर कतई तइयार ना रहलन। फेरु त उन्हुका आंखिए के सोझा सभ कुछु तहस-नहस कर\nदिहल गइल। पलानी के आगी त कुछु देर बाद बुता गइल रहे, बाकिर उन्हुका भीतर आक्रोश आ नफरत के आग लगातार धू-धू कर जरते गइल रहे। ओइसे त सुकुल जी के लरिकाइएं में बतावल गइल रहे कि ईस्ट इंडिया कंपनी के जरिए गोरन के अतियाचार 1600 ई. से चंपारण में बदस्तूर जारी रहे आ उनइसवीं सादी के पहिलहीं से उहां के रैयतन के माली हालत लगातार खस्ता होत चलि गइल रहे, बाकिर मैनेजर ऐमन के ओकरा कारिन्दन के कारगुजारी त उन्हुका के हिला के राखि देले रहे। उन्हुका आंतर में अंगरेजन के खिलाफ विदरोह के चिनगारी के बिया बोआ गइल रहे।\nफेरु का रहे! सुकुल जी ‘जो घर जारे आपनो, चले हमारे साथ’ के ऐलान करत रैयत किसान-मजूरन के संगठित करे के अभियान शुरू कर दिलहन। निलहा गोरन के अमानुषिक अतियाचार-अनेति के जरी-सोरी उखाडि़ फेंकल उन्हुका जिनिगी के मकसद बनि गइल रहे। बाकिर ऐमन के एह बात के भनक मिलि गइल रहे आ ऊ खिसिया के राजकुमार सुकुल पर एगो झूठ मुकदमा दायर करके तीन महीना के जेहल के सजा दियवा दिहलस। बाकिर जेहल से राजकुमार चट्टान नियर मजबूत-दीढ़ होके बहरी निकललन। ‘याचना नहीं, अब रण होगा’ के दीढ़ संकल्प कर के।\nऊ हजारन किसानन के संगठित कइलन। अगुवाई में आपन दूगो इयार शेख गुलाब, शीतल राय के संघतिया बनवलन। एह सांगठनिक विदरोह के विस्फोट तब भइल, जब 1911 में ब्रिटिश सम्राट जॉर्ज पंचम नेपाल में शिकार के लुत्फ उठवला के बाद नरकटियागंज पहुंचलन। उहंवा पनरह-बीस हजार किसान उन्हुका के घेरि के दरद भरल दास्तान सुनवलन आ खुलेआम विरोध के ऐलान कइलन। जनजागरण अभियान में तेजी आवे लागल। अप्रैल,1915 में जब बिहार सूबा के राजनीतिक सम्मेलन छपरा शहर में आयोजित भइल, त राजकुमार सुकुल उहवां चंपारण के किसानन के बदहाली आ व्यथा-कथा सुनाके सभका के मरमाहत कर दिलहन।\n9 जनवरी,1915 के दक्खिन अफ्रीका से रंगभेद के खिलाफ सत्याग्रह कर के जब मोहनदास करमचंद गान्हीं भारत लवटलन, त लखनऊ कांग्रेस अधिवेशन ले उन्हुका चंपारण के जनता पर निलहन के दमनचक्र के जानकारियों ना रहे। सुकुल जी अपना भाषन में ऊ हिरदय बिदारक दास्तान सुनवले रहलन, जवना पर ‘शर्म-शर्म’ के आवाज गूंजल रहे। ऊ बेरि-बेरि गान्हीं जी के धियान खींचल चहलन आ गिड़गिड़ा के एक हाली अपना आंख किसानन के दयनीय दसा देखे के विनती कइले रहलन। गान्हीं जी भरोसा दियवले रहलन कि कोलकता से लउटत, ऊ चंपारण के जातरा जरुर करिहन। अधिवेशन से बेतिया लवटि के ऊ गान्ही जी के एगो एतिहासिक चिट्ठी लिखले रहलन। 27 फरवरी,1917 के लिखल ऊ चिट्ठी एहू से एतिहासिक रहे कि ओह में सबसे पहिले आ पहिलकी बेरि ऊ मोहनदास के ‘महात्मा’ संबोधित कइले रहलन। फेरु त गान्ही जी के बिहार के भूइं पर 10 अप्रैल,1917 के उतरहीं के परल रहे। इहंवे से चंपारण का रुप में देश में पहिलका हाली गान्हीं जी अहिंसक आन्दोलन के शुरूआत कइले रहलन, जेकर प्रेरना सुकुल जी से मिलल रहे। फेरु चंपारण में गान्ही जी के देखे खातिर जब भीड़ उमड़लि रहे, त ऊ हुलसा से जनसमुदाय के संबोधित करत भोजपुरी में कहले रहलन- ‘देख लिहीं सभे! ‘महात्मा’ जी आ गइली।\nकइसन अद्भुत पारखी रहलन सुकुल जी! आगा चलिके कविन्द्र के खातिर ना, सउंसे दुनिया खातिर गान्ही बतौर ‘महात्मा’ विख्यात हो गइल रहलन।\nआखिरकार सुकुल जी के अथक मेहनत, निहोरा रंग ले आइल। गान्ही जी के सुकुल जी के कोलकाता बोलावन आ नौ अप्रैल,1917 के रात खा दूनों जना हावड़ा से रेलगाड़ी धइलन। दस अप्रैल के सबेरे दस बजे पटना जंक्शन पर उतरलन। ओही रात खा मुजफ्फरपुर खातिर रवानगी। उहवां चार दिन के ठहराव। पनरह अप्रैल के मोतिहारी खातिर प्रस्थान। मोतिहारी के जसौलपट्टी गांव में गान्हीं जी के जाए पर ब्रिटिश सरकार के रोक। मुकदमा बाजी गान्हीं जी के खुदे ममिला के पैरवी कइलन। नतीजन मुकदमा उठा लिहल गइल।\nआखिर गान्ही जी के नजर में राजकुमार सुकुल के का अहमियत रहे? गांधी जी अपना आत्मकथा में चंपारण, उहां के अहिंसक आन्दोलन के प्रेरना-स्त्रोत राजकुमार सुकुल के विस्तार से चरचा कइले बाड़न। उन्हुकर कहनाम रहे-‘…इस अपढ़, परन्तु निश्चयवान किसान ने मुझे जीत लिया…उनका और मेरा मिलाप पुराने मित्रो सा जान पड़ा। इससे मैंने ईश्वर का, अहिंसा का और सत्य का साक्षात्कार किया, यह कहना अतिशयोक्ति नहीं है, बल्कि अक्षरश: सत्य है। इस साक्षात्कार में अपने अधिकार का विचार करता हूं तो लोगों के प्रति प्रेम के सिवा कुछ नहीं मिलता। प्रेम और अहिंसा में मेरी अचल श्रद्धा के सिवा कुछ नहीं। चंपारण का वह दिन मेरी जिंदगी में ऐसा था, जो कभी भुलाया नहीं जा सकता।\nई राजकुमार सुकुल के दीढ़ निश्चय आ भीस्म प्रतिज्ञा रहे कि गान्ही जी के चंपारण के जातरा करे के परल। खाली उन्हुके ना, डॉ. राजेन्द्र प्रसाद, मजहरुल हक, जे. बी कृपलानी, महादेव देसाई वगैरह नामी-गिरामी नेतनो के चंपारण पहुंचे के परल। गान्ही जी एक-एक करके परत-दर परत किसानन के शोषन-दमन के तहकीकात शुरू कर देले रहलन। फेरु त आग-बबूला होके अंगरेज अफसर उन्हुका के चंपारण छोड़े का फरमान जारी कर दिहलन स। बाकिर गान्ही जी जब हुकुम के अवहेलना करत खुदे मोकदमा लड़े आ सजाई काटे के निरनय लिहलन, त मजबूरन सरकार के ना खाली आपन आदेश रद्द करे के परल, बलुक एगो जांच कमेटी गठित कर के गान्हियो जी के ओकर सदस्य बनावे के परल। अंतत: चंपारण के किसानन के दुरदसा के समूल खात्मा भइल, जब4मार्च, 1918 के विधान परिषद् से एह आशय के विधेयक पारित भइल कि फसल उपजावे के ममिला में सभ कुछु रैयतन के मरजी पर निर्भर रही। एह तरी से चंपारण में महात्मा गान्ही के पहिल सविनय अवज्ञा आन्दोलन के कामयाबी राजकुमार के प्रेरना से हासिल भइल।\nबाकिर सुकुल जी के गोरन के खिलाफ विदरोह त जिनिगी भर जारी रहल, काहेंकि ब्रितानी सरकार झूठा आरोप मढि़के निरीह किसानन आ आम जनता के प्रताडि़त कइल बन्न ना कइले रहे। सन् 1929 के मई महीना में ऊ साबरमती आश्रम पहुंचल रहलन आ बापू से उन्हुकर भेंट आखरी भेंट साबित भइल रहे, काहेंकि साबरमती सेवाग्राम के संत के दर्शन कर के सतवरिया के ऊ संत 20 मई,1929 के मोतिहारी के ओही ठेकाना पर हरदम-हरदम खातिर आंखि मूंदि लेले रहे, जहवां चंपारण अइला पर गान्ही जी ठहरल रहलन। चंपारण के उनइस लाख जनता ‘चंपारण के गान्ही’ के लोर भरल आंखि से\nफफकि-फफकि के आखिरी विदाई देले रहे। इहां ले कि उहां के क्रूरतम अंगरेज अफसर मिस्टर ऐमन मरमाहत होके सुकुल जी के दामाद के पुलिस महकमा में बहाली की चिट्ठी आ आर्थिक मदत देत कहले रहे- ‘उस आदमी की कीमत दूसरे लोग क्या समझेंगे! चंपारण का वह अकेला मर्द था, जो मुझसे पचीस वर्ष लड़ता रहा’।\nसांच त ई बा कि पं. राजकुमार सुकुल के मंशा ना त कवनो आन्दोलन के अगवाई करे के रहे आ ना राष्ट्रीय नेतृत्व सम्हारे के। ऊ त चंपारण के किसानन, रैयतन पर सदियन से बजड़त निलहन के अनेति-अतियाचार के बजरपात से घवाहिल रहलन आ ओह असह दु:ख-दरद के समूल नाश कइल-करवावले उन्हुकर एकमात्र मकसद रहे। एह काम खातिर ऊ गान्ही जी के उत्प्रेरित कइलन आ मुक्ती के सांस लिहलन। चूंकि ऊ खुदे महात्मा रहलन, एह से गान्ही जी में ऊ महात्मा के दरसन कइलन। पं. राजकुमार सुकुल जी के अमरता गान्ही जी के पहिला हाली ‘महात्मा’ के संबोधन देवे में ना, वरन चंपारण सत्याग्रह के बहाना से देश में अंगरेजन के खिलाफ सबसे पहिले अहिंसक आन्दोलन के सूत्रपात करे खातिर प्रेरना-स्रोत के भूमिका अदा करे में बा।\nकुशल शासक शेरशाह सूरी के डाक व्यवस्था\nHum BhojpuriaSeptember 27, 20211min4740\nअनुराधा कृष्ण रस्तोगी\nआपन भारत के इतिहास में इनल–गिनल महान परोपकारी शासक भइल बाड़न । ओकरा में एगो शेरशाह सूरी भी रहलें । इनकर दादा इबराहीम खां सूरी आ बाबू हसन खां सूरी सुल्तान बहलोल लोदी के शासन काल 1451-1989 में अफगानिस्तान से भारत आइल रहलें । शेरशाह के जन्म कब कहां भइल रहे एकर ठीक–ठीक पता नइखे । विसवास बा की 1472 के आस–पास बजवाड़k परगना में भा 1486 के आस–पास नारनौल भा हिसार फिरोजा में शेरशाह के जनम भइल रहे । इनकर लड़काइये के नाव फरीद खां सूरी रहे । फरीद खां बचपन में अपना बाबू के साथ सासाराम में रहत रहलें । पहिले सासाराम बिहार के शाहाबाद जिला में रहे उ अब रोहतास में बा जेकरा आज सासाराम के नाव से जानल जाला । सासाराम में इनकर बाबू के जागीर रहे, जे में सासाराम आ खवासपुर टांडा के परगना में सामिल रहे ।\nबचपन में फरीद खां के पढाई खातीर जौनपुर भेजल गइल । ई प्रकृति से ही चल्हांक आ प्रतिभाशाली रहलें । जौनपुर में फारसी अउर अरबी भाषा के नीमन अभेयास कर लेले रहन । शेरशाह सूरी सत्ता पा के 1538 में गौड़ बंगाल नगर में आपन ताजपोशी के जसन मनवालन । ओंह मोका प ऊ आपन दृढ़ संकल्प के एलान कइलें की हम मुगलन के खदेड़ के अफगान के सत्ता फिन से स्थापित करब ।आपन कुशल राजनित अउर सैनिक नेतृत्व में उ आखिर दिल्ली के जीत लेलन । आपन दृढ़ निश्चय के मोताबिक उ 1540 में मोगल बादशाह हुमायू के गंगा आ बिलग्राम के लड़ाई में हरा देलन । इतिहास में ई लड़ाई कनौज के लड़ाई के नाव से बड़ा प्रसिद्ध बा । येह जीत के उपरांत उ दिल्ली प कब्ज़ा कर लेलन अऊर ओकरे के राजधानी बनवलें ।\nभारत के अफगान शासक शेरशाह खातिर मुगल सम्राट हुमायू के साथे सम्राज के लड़ाई में अनुपम प्राकृतिक दिरिस के बीच बिन्ध्य पहाड़ प स्थित भारत के सबसे बड़ एगो मात्र पहाड़ी किला, सत्यवादी हरिश्चंद्र पुत्र रोहिताश्व द्वारा निर्मित रोहतासगढ़ किला बहुते उपयोगी साबित भइल रहे जे रोहतास जिला के डेहरी ओन सोन से दखिन 60 कोस के दूरी प तूटल-फूटल अवस्था में आजो खाड़ बा । जेकरा नाव प रोहतास जिला के नाव भईल । एगो किला पाकिस्तान में भी झेलम नदी के जरी लाहौर के 60 कोस के दूरी प खुरासान मार्ग प मौजूद बा । ऐह किला के शेरशाह जीर्णोधार क के मजबूती प्रदान कइलन अउर ऐह दुर्ग के असमिता के कायम कईलें । रोहतास फोर्ट के सम्मान में पाकिस्तान 25 सितम्बर 1984 में 10 पै० के डाकटिकट जारी रहलें ।\nशेरशाह सूरी बड़ उत्कृष्ट शासक रहलें । उनकर शासन बहुत ही छोट 1541-1545 पांच बरीस से कुछ अधिक रहे बुत कम उमिर में ही आपन उदारता अउर कर्मठता के परिचय देहलन । उ आपन शासन में जनता के हित में कईगो सुधार कइलें जेकरा में राजस्व, मुद्रा अउर शुल्कदर दर के सुधार प्रमुख बाटे । उ केंद्रीय अउर प्रांतीय शासन के भी पुनर-गठन क के डाक व्यवस्था के मजबूत बनवलन अउर सेना के पुनरगठन कइलन । शेरशाह उपेक्षित अउर शोषित किसानन के भलाई के कामो में भी बहुते रूचि लेख । शेरशाह के शाही फरमान के वजह से राजस्व अधिकारी निर्धारण के समय काफी उदारता से काम लेत रहन।\nउ चानी के नया सिक्का चलवलें जेकरा के ‘रुपिया’ कहल जात रहे ई सिक्का तांबा के चालीस पइसा के बराबर रहे । एकरा पाहिले उ बंगाल में जवन सिक्का चलवले रहन ओकरा में सबसे पहिले सिक्का प देवनागरी अउर फारसी लिपि में उनकर नाव ‘सिरी सैर साहि’ (श्री शेरशाह) अंकित बा । शेरशाह सड़क के बहुते बड़ निर्माण कर्ता के रूप में बहुते प्रसिद्ध बाड़े । उनकर आदेश से बनल सबसे बड़ सडक ‘शाहराह-इ-आजम’ कहलात रहे । ग्रांड ट्रंक रोड के नाम से चर्चित एह सड़क के आधुनिक नाम राष्ट्रीय राज मार्ग –2बा । बंगाल से सुनार गाँव से शुरू होके आगरा, दिल्ली अउर लाहौर होखते सिंध नदी तक जाला । उनकर बनावल दूसर सड़क आगरा, बुरहानपुर के सड़क जवन ओकरा से आगे मांडू तक जाला । आगरा से जोधपुर अउर चितौड़ के सड़क अउर लाहौर से मुल्तान के सड़क प्रसिद्ध बाटे ।\nशेरशाह आपन शासन काल में राष्ट्रीय आधार प सुसंगठित डाक व्यवस्ता के नींव रखलें । उत्तर भारत के कइगो भाग के बीच राजपथ के भी निर्माण से यातायात में जवन सुधार भइल ओकरा से एह काम में बहुते मदद मिलल । ग्रांड-ट्रंक रोड के निर्माण करइलें बुत जगह-जगह प सड़क के बीच में डाक चौकी, सराय भी बनवलें जेकरा से डाक देश के एक भाग से दूसरा भाग में पहुंचात रहे । हर सराय प दुगो घोड़ा तैयार रहत रहे, जेमें डाक (चिठ्ठी) के आवा जाही आसानी से होत रहे । ओहीजे से भारत में मुख्य रूप से डाक व्यवस्था के विकास भइल ।\nएहिसे शेरशाह सूरी के भारतीय डाक के जनक कहल जाला । कालिंजर के चढ़ाई में शेरशाह के जीत भइल रहे । बारूद खाना में बिस्फोट भइला से घायल होखे 22 मई 1545 में शेरशाह के मृत्यु हो गइल ।\nसन्-1146 में बगदाद के खलीफा सुल्तान नारदिन अपना पूरा राज्य में नियमित रूप से कबूतर से खबर भेज के व्यवस्था कइले रहन ।\nबलुक भारत में डाक व्यवस्था सन-1296 में चालू रहे , सेना के समाचार निरंतर पावे खातीर पठान शासक अलाउदीन खिल्जी घोड़ा अउर पैदल डाक व्यवस्था कायम कइले रहन । अकबर के शासन काल में 1556-1605 परिवहन के व्यवस्था में एगो अउर सुधार भइल रहे । अब घोड़ा के अलावा ऊँट के भी परयोग भइल रहे । कहल जाला की मैसूर के राजा चिक्कदेव सन–1672 में अपना पूरा राज्य में नियमित डाक सेवा में व्यवस्था देले रहन । आज के जिनगी में डाक के बहुत बड़ स्थान बा । एह समय भारतीय डाक के नेटवर्क में सबसे बड़ प्रणाली बा । शेरशाह सूरी के शासन काल में भारतीय डाक व्यवस्था के एगो नया स्फूर्ति अउर दिशा मिलल ।\nHum BhojpuriaSeptember 27, 20211min3710\nनेता जी के अनन्य सहयोगी – महंथ धनराज पुरी\nHum BhojpuriaSeptember 27, 20211min3640\nसाल 1939 ,\nबेतिया ( प. चंपारण ) बिहार ,\nबेतिया के बड़ा रमना मैदान\nमैदान में भारी जन सैलाब\nजोश में भरल युवा ।\nनेता जी सुभाष चन्द्र बोस के बेतिया आगमन आ उहां के भाषण सुने खातिर भारी भीड़ उमडल रहे ।\nनेता जी के जिंदाबाद के नारा गुंजल आ उहां के मंच पर अइनी। भीड़ हर्ष आ जोश के अतिरेक में चीखे लागल आ ” नेता जी जिन्दाबाद , भारत माता के जय , वन्देमातरम ” के नारा लागे लागल ।\nनेता जी हाथ हिला के सबकर अभिवादन कईनी आ शांत रहे के इशारा कईनी । लोग शांत हो के एक टक उहां के निहारे लागल ।\nनेता जी के चेहरा हजार वाट के बल्ब लेखा चमकत रहे आ कपार त साफा बुझात रहे कि सीसा ह ।\nनेता जी के नस – नस में गरम लावा दौउडावे वाला भाषण शुरू भइल । बीच – बीच में लोग के जोश ना माने आ जिंदाबाद , वन्देमातरम के नारा गूंजे लागे ।\nजब भाषण ओराये पर आइल त नेता जी आपन चिरपरिचित नारा बुलंद कईनी ,\n” तुम मुझे खून दो , मैं तुम्हे आजादी दूंगा ।”\nलोग फेर नारा लगावे लागल ।\nअचानक नेता जी हाथ से सबका के शांत रहे के इशारा क के भीड़ से मुख़ातिब भइनी आ पूछनी ,\n” तुममें से कौन देश की आजादी के लिये अभी इसी मंच पर मुझे खून देगा ?”\nभीड़ में सन्नाटा छा गइल आ सभे एक – दूसरा के मुंह देखे लागल ।\nताले , पीछे से भीड़ के चीरत एगो हट्ठा – कट्ठा नौजवान आगे अइलन आ सीना तान के चिलइले ,\n” हम खून देंगे नेता जी , हम खून देंगे ।”\nसब लोग उ युवक के जोश आ हिम्मत देखे लागल ।\nनेता जी उ युवक के मंच पर बोलावले आ पीठ थपथपा के नाम पुछलें । उ नौजवान आपन नाम ” धनराज पुरी ” बतवलें ।\nबिहार के वर्तमान पश्चिमी चंपारण जिला के रामनगर प्रखंड स्थित सिकटा – बेलवा गांव के ” महंथ धनराज पुरी ” के नेता जी ओकरा बाद कबो ना छोड़नी ।\nप्राप्त जानकारी के अनुसार जब नेता जी अंगरेजन के आँखी में धूल झोंक के कलकत्ता से पलायन कईनी त महंथ जी के सिकटा – बेलवा स्थित घर पर आपन कुछ विश्वस्त सहयोगी लोग के साथ रात्रि में कुछ समय खातिर आइल रनी । नेता जी के साथे महंथ जी के ओ समय के बड़ी पुरान फोटो मिलल बा जेमें नेता जी के साथे महंथ जी खड़ा बानी ।\nनेता जी जब आपन पार्टी ” फारवर्ड ब्लॉक ” बनवनी त महंथ धनराज पुरी जी के पार्टी के राष्ट्रीय उपाध्यक्ष बनवनी । नेता जी के देश से पलायन आ गुमनाम हो गइला तक महंथ जी सक्रिय रूप से ” फॉरवार्ड ब्लॉक ” पार्टी के क्रिया कलाप में रहनी आ गुप्त रूप से देश के आजादी खातिर काम कईनी ।\nमहंथ जी के घर देश के आजादी मिले तक विभिन्न राजनीतिक आ साहित्यिक गतिविधि के केंद्र भी रहल ।\nमहंथ जी हिंदी , संस्कृत , अंग्रेजी आ उर्दू के उद्भट विद्वान रहनी आ बेहतरीन कवि आ लेखक भी रनी ।\nसन 1938 – 40 के दौरान जब साहित्यिक आ काव्यात्मक अभिव्यक्ति पर भी ब्रितानी हुकूमत के पहरा रहे , महंथ जी रामनगर में एगो विराट कवि सम्मेलन के आयोजन कईनी जेमे देश भर के क्रांतिकारी कवि लोग आइल रहे । महंथ जी उ कवि सम्मेलन में आपन ” ओस ” नामक काव्य – संकलन एगो कविता पढ़ले रनी , जेकर कुछ पंक्ति बा ,\n” डमरू आज बजे , वीणा न बजाएं\nगीत न गायें आज\nआज तो गीता गायें\nजाल व्योम तक\nपहुँच जाए “.\nबाकी कवि लोग भी आपन कविता आ गीतन के माध्यम से लोग के जगावे के प्रयास कइल लोग ।\nमहंथ जी चंपारण में पहिला बार कविता के माध्यम से क्रांति के बिगुल फुकले रनी जेकर आंच ब्रितानी हुकूमत तक पहुँच गइल । महंथ जी भूमिगत हो गइनी । अंगरेज उहां के पकड़ पवलsस कि ना , एकर कौनो पुष्ट प्रमाण नइखे उपलब्ध हो सकल लेकिन अंत – अंत तक उहां के अंग्रेजन के आंख के किरकिरी बनल रनी ।\nमहंथ जी नेता जी के लागातार सम्पर्क में रहनी आ अपुष्ट सूचना के अनुसार कुछ समय तक ” आजाद हिन्द फ़ौज ” के अति गोपनीय शाखा ख़ातिर बर्मा ( वर्तमान म्यांमार ) में भी रहनी ।\nदुर्भाग्य से उहां के कौनो चिट्ठी – पत्री भा दस्तावेज उहां के वारिस लोग सहेज के ना रख सकल । जौन फोटो भी उपलब्ध भइल उ बहुत हीं खराब अवस्था में बा ।\nमहंथ जी के साहित्यिक पक्ष भी बहुत विराट रहे । ओम्हर के बहुत उच्च कोटि के कवि आ साहित्यकार रनी । विशेष रूप से उहां के शिकार कथा बहुत लोकप्रिय बाड़न स । उहां के देश भर के जंगल आ पहाड़न के बड़ी भ्रमण कइले रनी आ शिकार के शौकीन रनी ।\nशिकार कथा लेखक स्व. वृंदावन लाल वर्मा आ स्व. श्री राम शर्मा जी के साथे शिकार कथा लेखक के रूप में ओम्हर के राष्ट्रीय पहचान रहे ।\nमहंथ जी के ” इला ” खण्ड काव्य उहां के मशहूर किताबन में बा ।\nइला उहां के आपन बेटी के याद में लिखले रनी , जे युवावस्था में हीं विधवा हो गइली आ खुद भी कुछ दिन बाद चल बसली ।\nमहंथ जी के सामाजिक आ खोजपूर्ण कार्य भी बहुत उल्लेखनीय बा ।\nउहां का आदि कवि महर्षि वाल्मीकि के आश्रम के खोज कईनी आ उहें के शोध आ अथक प्रयास से वर्तमान पश्चिमी चंपारण के काश्मीर ” भैसालोटन ” के नाम ” वाल्मीकिनगर ” पड़ल । ये खातिर महंथ जी के बहुत भाग – दौड़ आ लिखा – पढ़ी करेके पड़ल ।\nजंगल में भ्रमण के दौरान सीमावर्ती नेपाल के घनघोर जंगल में उहां के एगो आश्रम जइसन जगह पवनी , जहां यज्ञशाला , हवन कुंड , कुंआ , प्राचीन काला पत्थर के मूर्ति आ अनेक अइसन प्रमाण पवनी जे उ स्थान के महर्षि वाल्मीकि के आश्रम सिद्ध करत रहे जहां सीता माता रहल रनी । ये खातिर महंथ जी बहुत सा प्राचीन ग्रन्थ आ साहित्य के अध्ययन कईनी आ आपन शोध के सम्बंध में दु गो किताब लिखनी , ” महर्षि वाल्मीकि का आश्रम कहां था ?” आ ” वाल्मीकि आश्रम – वाल्मीकि नगर ” ।\nउहां के प्रयास रंग लाइल आ 14 जनवरी ‘ 1964 के ” भैसालोटन ” के नाम सरकारी आ आधिकारिक स्तर पर ” वाल्मीकिनगर ” हो गइल । एकर घोषणा बिहार के तत्कालीन राज्यपाल स्व. अनंत स्थानम आयंगर , नेपाल नरेश आ दुनु देश के अधिकारियन के उपस्थिति में भइल । वाल्मीकि आश्रम के भी महर्षि वाल्मीकि के आश्रम के रूप में मान्यता मिलल आ आज देश भर के लोग वाल्मीकिआश्रम के देखे आवेला ।\nदुर्भाग्य के बात ई बा कि नेता जी सुभाष चन्द्र बोस के अनन्य सहयोगी आ उहां के पार्टी के राष्ट्रीय उपाध्यक्ष स्व. महंथ धनराज पुरी जे राष्ट्रीय स्तर के कवि आ कथाकार के आज लोग भुला गइल बा ।\nउहां के गृह जिला में भी उहां के जन्म या मृत्यतिथि पर कौनो आयोजन ना होला ।\nहमरा त ई शेर अब एकदम अप्रासंगिक बुझाला ,\n” शहीदों के चिताओं पर लगेंगे हर बरस मेले ,\nवतन पर मरने वालों का यही बाकी निशां होगा ”\nस्व. महंथ धनराज पुरी जी के उपलब्ध साहित्य इहे बा ।\n1- अविरल आंसू ( आंचलिक उपन्यास )\n2- आखेट ( शिकार कथा )\n3- इला ( काव्य )\n4- ओस ( काव्य\n5- उच्छ्वास ( रचना – संग्रह )\n6- आओ सुनो कहानी ( बाल साहित्य )\n7- टुनमून ( बाल साहित्य )\n8- लेफ्टिनेंट ( कहानी संग्रह )\n9- मौत की मांद में ( शिकार कहानियां )\n10-महर्षि वाल्मीकि का आश्रम कहाँ था ?\n11-वाल्मीकिआश्रम ; वाल्मीकिनगर ( शोध प्रबंध )\n12- मृत्यु से मुठभेड़ ( शिकार कहानियां )\n13 -तमुरा ( बाल साहित्य )\n14-जंगल में दंगल ( बाल साहित्य )\n( परिचय- अजय कुमार पाण्डेय सिविल कोर्ट, बगहा, पश्चिमी चंपारण, बिहार में सहायक बानी.\nसन्तावन के गदर आ बाबू कुँवर सिंह\nHum BhojpuriaSeptember 27, 20211min3540\nडाॅ० भोला प्रसाद आग्नेय\n११ मई १८५७ के अभी भोर के किरिन दिल्ली के सड़कन पे उतरहीं वाली रहे तवले मेरठ से आइल सिपाहियन के एगो दल जमुना पार क के दिल्ली में घुस गइल. एक दिन पहिले इहे दल मेरठ में आपन अंग्रेज अफसर के आदेश माने से इनकार करत ओकर हत्या क देले रहे.ई दल लालकिला में जा के मुगल सम्राट बहादुर शाह जफर से रहनुमाई करे खातिर अपील कइलन. अपील स्वीकार करत बहादुर शाह जफर खुद के शहनशाह-ए- हिंदुस्तान घोषित क दिहलन.\nईस्ट इंडिया कम्पनी के पाले कुल २ लाख ३२ हजार २२४ सिपाही रहलन जवना में से तकरीबन आधा सिपाही रेजिमेंट छोड़ के विद्रोही हो गइल रहलन. आ ३४ वीं नेटिव इन्फैन्ट्री के जवान बलिया निवासी मंगल पांडे त अपना सार्जेंट मेजर के गोली मार दिहलन जवना के कारण अंग्रेज उनके फांसी दे दिहलन स . ए तरे दिल्ली पे कब्जा होते विद्रोह के लहर कानपुर, लखनऊ, बनारस , इलाहाबाद, बरेली, जगदीश पुर, पूणे, झांसी तक ले फइल गइल. अंग्रेजन के गोड़ के नीचे से धरती सरके लागल. स्थानीय सामन्त, नवाब भा राजा लोग नेतृत्व के जिम्मेदारी ले लिहल लोग. अंग्रेजी हुकूमत के हाथे ई लोग बहुते सतावल जा चुकल रहे लोग. एसे सभे असंतुष्ट रहे लोग. मोका मिलते सभे विद्रोहियन के साथे आ गइल.\nकानपुर में अंतिम मराठा पेशवा बाजीराव द्वितीय के दत्तक बेटा लखनऊ में बेगम हज़रत महल आ बरेली में रुहेलखंड के पहिले के शासक के उत्तराधिकारी खान बहादुर रहनुमाई कइलन. झांसी में सिपाहियन के नेतृत्व रानी लक्ष्मीबाई अपना हाथ में ले लिहलिन. विद्रोह के ई लहर उत्तर भारत, पश्चिम आ मध्य भारत के कुछ हिस्सन में चल पड़ल. खाली दक्षिण भारत एसे अलग थलग रहल. ओने के सिपाही अपना के अंग्रेजन के प्रति निष्ठावान बनवले रहलन.\nए विद्रोह के कारण ई रहल कि अंग्रेजन के जवन सेवा शर्त रहल ओसे हिन्दू मुस्लिम दूनों के धार्मिक भावना के ठेस पहुंचत रहे. एकरे अलावे वेतन आ पदोन्नति में गोरा काला के भेद रखल जात रहे. टैक्स के वसूली में जनता पे तरह तरह के अत्याचार होत रहे. एसे आम जनता अंग्रेजन के विरोधी हो उसेउ हो गइल रहे.\nबिहार के जगदीशपुर के जमींदार बाबू कुंवर सिंह के अंग्रेज अपना कूटनीति के जरिये दिवालियेपन के कगार पर पहुंचा देले रहलन. इनकर मय सम्पत्ति छीन लेले रहलन स, इनके बार बार अपील कइलो पर उन्हनीं पे कवनो असर ना पड़त रहे. एसे बाबू कुंवर सिंह भीतरे भीतर अंग्रेजन के विरोधी हो गइल रहलन आ मोका के तलाश में रहलन ओ घरी इनके उमिर अस्सी साल रहे.\n१२ जून १८५७ के बिहार रेजिमेंट के तीन गो सिपाही कमांडर के आदेश माने से इनकार क दिहलन. ओ तीनों सिपाहियन के अंग्रेज हाथी के पीठ पे बइठा के नीचे ढकेल के मुआ दिहलन. एकरे जवाब में ०३ जुलाई १८५७ के पटना में सेना के एगो टुकड़ी कैप्टन डी० आर० लायल के हत्या क दिहलस. एसे खिसिया के अंग्रेज १६ गो देश भक्तन के फांसी दे दिहलन स एकर नतीजा ई भइल कि २५ जुलाई १८५७ के दानापुर सैनिक छावनी में विद्रोह हो गइल आ अइसने मोका के तलाश में बाबू कुंवर सिंह रहलन.\nवीरवर बाबू कुंवर सिंह के नेतृत्व में आजादी के दीवाने वीर सैनिक जगदीशपुर से आरा आ के खजाना लूट लिहलन आ बंदी गृह के नष्ट क दिहलन. पूरा शाहाबाद बाबू कुंवर सिंह के अधीन हो गइल. २९ जुलाई १८५७ के कैप्टन डनवर के नेतृत्व में अंग्रेजी सेना आरा पहुंचल बाकिर बाबू कुंवर सिंह वृकयुद्ध शैली अपना के अपना के बचा लिहलन. आधी रात में आक्रमण क के कैप्टन डनवर के साथे अनेक अंंग्रेजी सिपाहियन के मौत के घाट उतार दिहलन. एकरे बाद बंगाल से अंग्रेजी सेना के मेजर विसेंट आयर आपन सेना के साथे आरा पहुँच गइलन. बाबू कुंवर सिंह के साथे मेजर आयर से घमासान युद्ध भइल आ २-३ अगस्त के आरा पर फिनु अंग्रेजन के कब्जा हो गइल.\nमेजर आयर के जीत से बाबू कुंवर सिंह हतोत्साहित ना भइलन. अपने सेना के नया आयाम देवे खातिर सासाराम, रोहतास, मिर्जापुर, रीवां, बांदा, कालपी आ कानपुर होत मार्च १९५८ में लखनऊ पहुँच गइलन. अवध के नवाब आजमगढ़ के शासनाधिकार के साथे आजमगढ़ भेज दिहलन. २२ मार्च १९५८ के बाबू कुंवर सिंह कोलोनल मिलमैन के सेना के पराजित क के आजमगढ़ के अंग्रेजन से मुक्त करा दिहलन.१५ अप्रैल १९५८ के घात लगा के जनरल लुगाई बाबू कुंवर सिंह पे आक्रमण क दिहलस बाकिर ओहू के कुंवर सिंह भारी शिकस्त दिहलन.\nअगिला दिने बाबू कुंवर सिंह अपना गृह जनपद आरा आवे के प्रोग्राम बनवलन. बलिया जनपद के नगरा, सिकंदर पुर होत मनियर आ के आपन पड़ाव डललन. २० अप्रैल १९५८ के कैप्टन डगलस जवन नगरा से इनकर पीछा करत रहे आक्रमण क दिहलस. ओइजो बाबू कुंवर सिंह ओके पराजित करत अपना सेना के साथे शिवपुर घाट के ओर चल दिहलन. रास्ता में पचरुखी देवी मंदिर पे कुंवर सिंह के ताक में अंग्रेजी सेना बइठल रहे. ओइजो घमासान युद्ध भइल. ए युद्ध में बाबू कुंवर सिंह अपना साथी सिद्धा सिंह के साथे १०६ गो अंग्रेज सिपाहियन के मूड़ी काट काट के एगो नाला में फेंकत गइलन. ओह नाला ओही से आजुवो मूड़ कटला नाला कहल जाला.\n२१ अप्रैल १९५८ के बाबू कुंवर सिंह शिवपुर घाट से गंगा पार करत नाय से जात रहलन तवले अंग्रेजन के सेना नाय पर गोली चलावे शुरू क दिहलस. बाबू कुंवर सिंह के बायां हाथ में गोली लाग गइल. अंग्रेजन के गोली के जहर पूरा शरीर न फइले पावे एसे भारत माँ के वीर आ साहसी सपूत बाबू कुंवर सिंह आपन बायां हाथ काट के गंगा मइया के समर्पित क दिहलन.आ ओह पार जा के हाथी से अपन गांवे जगदीशपुर पहुँच गइलन.\nबाबू कुंवर सिंह के घायल जान के कैप्टन ली ग्रैंड २३ अप्रैल १९५८ के जगदीशपुर पर आक्रमण क दिहलस बाकिर अंग्रेजी सेना के पराजित होखे के पड़ल आ कैप्टन ली ग्रैंडो मरा गइलन. भारत माता के अइसन वीर सपूत बाबू कुंवर सिंह अपने बीमारी से २६ अप्रैल १९५८ के सदा के नींद सुत गइलन. उनके वीरता के अइसन अमिट छाप पड़ल बा कि आजुवो भोजपुर आ ओकरे आस पास के लइका खेल खेल में गावेलन स – चल कबड्डी आरा जहाँ कुंवर सिंह मरदाना.\nसुप्रसिद्ध कवि मनोरंजन प्रसाद सिन्हा अपना कविता में कहले बाडन—\nअस्सी वर्ष की हड्डी में जागा जोश पुराना था.\nसब कहते हैं कुंवर सिंह बड़ा वीर मरदाना था.\n( परिचय- डाॅ० भोला प्रसाद आग्नेय, कवि, कथाकार, नाटककार, निबंधकार एवं कलाकार, आकाशवाणी व दूरदर्शन तथा पूर्व प्रवक्ता, मुरली मनोहर टाउन इंटर कॉलेज बलिया उ०प्र०)\n1857 के क्रांति के नायक मंगल पांडे\nHum BhojpuriaSeptember 27, 20211min3840\nबिहार से सटल पूर्वी उत्तरप्रदेश के एगो जिला बा, बागी बलिया। आधिकारिक नाम त बलिया ही ह बाकिर लोग शान से बागी बलिया कहेला। एकर कई गो कारण बा, पहिला त इहें 1857 के संग्राम के क्रांतिकारी मंगल पांडे जनमलें आ दुसरका कि आजादी से5साल पहिले 1942 में ही 14 अगस्त के लगभग 300 आजादी के मतवाला मिलके बैरिया थाना पर तिरंगा फहरा दिहलें। बलिया के माटी में सनाइल देशभक्ति के खूने ह कि 1857 में ब्रिटिश सेना में सिपाही के पद पर तैनात एगो सामान्य आदमी के अंदर अंग्रेजन के क्रूरता अउरी गुलामी के खिलाफ बगावत के आग धधक गइल। मंगल पांडे के बग़ावत के बाद जवन चिनगारी चारू ओर भड़कल, उ सम्पूर्ण भारत में ईस्ट इंडिया कंपनी आ ब्रिटिश राज के खिलाफ राजा, नवाब, जमींदार, सिपाही, युवा, किसान, रैयत, मजदूर सभके लामबंद कर देलस आ 1857 के भीषण क्रांति भइल। हालांकि अंग्रेज भारतीय लोगन के आपसी फूट आ अपना कूटनीति के चलते 1858 के मध्य आवत-आवत ई क्रांति के दमन कर देहलsसन बाकिर आजादी के बिआ त ओहि बेरा बोआ गइल रहे जवन 1947 में पूर्ण स्वतंत्रता के फल के रूप में मिलल।\n1857 क्रांति के बम के सुतली में आगि लगावे वाला मंगल पांडे के जन्म 19 जुलाई 1827 में भइल रहे। उनके पिता जी के नाम दिवाकर पांडे रहे अउरी माई के नाम अभय रानी। युवा मंगल के 18 साल के उम्र में आजीविका चलावे खातिर ईस्ट इंडिया कंपनी के सेना में भर्ती होखे के पड़ल। ओह बेरा अंग्रेजन के कब्जा भारत के अधिकतर हिस्सा में हो गइल रहे आ ओकनी के अत्याचार दिन पर दिन बढ़ल चालू हो गइल रहे। पैदावार से ज्यादा लगान आ कठोर नियम कानून के चलते भारतीय लोग के मन में अंग्रेजन के प्रति गुस्सा बढ़े लागल रहे। मंगल पांडे के नियुक्ति बैरकपुर सेना छावनी में भइल रहे। उ 34वीं बंगाल नेटिव इंफॅन्टरी के पाँचवा कंपनी में सिपाही रहलन।\nओ बेरा देसी सैनिकन में अफवाह उड़ल रहे कि बहुते अंग्रेज सैनिक समुद्री मार्ग से आवत बाड़े सन आ इहाँ के भारतीय सैनिकन के मार दिहे सन। ओहि बेरा सैनिक के बीच बाइबल बँटला के अउरी ईसाई धर्म अपनवला पर विशेष सुविधा अउरी भत्ता देहला के भी खबर फइलल रहे। मंगल पांडे जइसन हजारों सिपाही ई सब के चलते ब्रिटिश राज से नाखुश रहलें। तबे सिपाहियन के नया राइफल एनफील्ड पी 53 के इस्तेमाल करे के फरमान आइल। एह राइफल में कागज के बनल कारतूस के फाड़ के ओकरा भीतर के बारूद राइफल में भर के चलावे के रहे। ई खबर फइलल कि ओह कारतूस में गाय अउरी सूअर के चर्बी से बनल ग्रीज लगावल बा। हालांकि ग्रीज ओह कागज के हर मौसम में नरम बनावे खातिर आ कारतूस के खराब होखे से बचावे खातिर लगावल गइल रहे। अब बात ई रहे कि एनफील्ड राइफल के एक हाथ पकड़े के पड़े, दूसरा हाथ से कारतूस धर के दांते से फार के नाली में भरे के पड़े। इहे बात सिपाहियन के खटक गइल। अधिकांश सिपाही हिन्दू-मुसलमान संप्रदाय के रहलें आ सबमें ई राय बन गइल कि अंग्रेज हमनी के धर्म भ्रष्ट करे खातिर ई खेल रचले बाड़ें सन। एने ईसाई में धर्मान्तरण के हल्ला सुनाते रहे।\nहिन्दुस्तानी सिपाही लामबंद होखे लगलs सन। कुछ इतिहासकार के इहो मान्यता बा कि भारत में ईस्ट इंडिया कंपनी के बढ़त दबदबा के खिलाफ बगावत करे खातिर देश के राजा, जमींदार, धार्मिक नेता एकजुट होके के तैयारी करत रहलें। सभे के योजना रहे कि 31 मई 1858 के महाक्रांति होई आ एक साथे सगरो देश में अंग्रेजन के ऊपर धावा बोलाई जेकरा चलते ओकनी के पाँव उखड़ जाई। सच कहल जाव त जदि अइसन भइल रहित त देश 90 साल पहिलही आजाद हो जाइत। केतन मेहता त अपना फिलिम मंगल पांडे – द राइज़ींग में इहो देखवले बाड़ें कि मंगल पांडे कुछ अइसन नेता से मिलबो कइलें जे महा-क्रांति के योजना में शामिल रहे।\nअकेले बोल देहलें अंग्रेज अफसरन पर धावा\n29 मार्च 1857 के दुपहरिया में बैरकपुर में नियुक्त लेफ्टिनेंट बाग के पता चलल कि उनके कंपनी के कुछ सिपाही जे के मंगल पांडे अगुवाई करत रहलें, क्वार्टर बिल्डिंग के ओर आ रहल बाड़ें। सगरी परेड ग्राउन्ड में जमा बाड़ें आ भांग के नशा में धुत्त बाड़ें। मंगल पांडे सबसे विद्रोह करे के कहत बाड़ें आ जवन भी अंग्रेज सिपाही लउकी ओकरा के मार देबे के कहत बाड़ें। अबे इहे होत रहे तले लेफ्टिनेंट बाग घोड़ा पर चढ़ के परेड ग्राउन्ड में आ गइल। मंगल पांडे अकेले ओकरा से भिड़ गइलें आ ओकरा पर गोली चला देहलें। बाग बाँच गइल बाकिर ओकरा घोड़ा के गोली लाग गइल एही से घोड़ा आ बाग नीचे गिर गइलें। बाग अपना पिस्तौल से मंगल पर गोली चलवलस। मंगल पांडे खुद के बचा लेहलें अउरी तलवार लेके बाग पर हमला कर देहलें। कई जगह ओकर के काट के खूनम खून कर देहलें। ओहिजा सर्जेन्ट मेजर ह्यूसन भी पहुँच गइल आ मंगल पांडे ओकरो पर तलवार से वार करे लगलें। ह्यूसन जमादार ईश्वरी प्रसाद से मंगल पांडे के गिरफ्तार करे के कहलस। ईश्वरी पहिले से मंगल के पार्टी में रहलें, उ माना कर देहलें।\nएतने में एगो सिपाही शेख पलटू मंगल पाण्डेय के डाँड़ में बांह डाल के पीछे से पकड़ लेहलस। मंगल पांडे तभियो तलवार चलावते रहलें। उहाँ बहुते देसी सिपाही रहलें लेकिन सब मूक दर्शक बनल रहलें। तब तक जनरल हीअरसे के एकर खबर लाग गइल रहे आ उ अपना दू गो अफसर बेटा के साथे अइलस आ सब सिपाहियन के धमकवलस कि मंगल पांडे के तुरते पकड़sलोग। जे ऑर्डर ना मानी, ओकर जान जाई। मंगल पांडे के जब लागल कि अब हम पकड़ा जाएब त उ खीस में अपना साथी सिपाहियान के गरीअवलें आ आपन बंदूक के नली छाती पर लगा के गोड़ के अंगूठा से ट्रिगर दबा देहलें। गोली फायर हो गइल, मंगल पांडे घायल होके धरती पर गिर गइलें। हालांकि कुछ दिन बाद जब उ ठीक भइलें त उनका पर मुकदमा चलल आ 18 अप्रैल के फांसी के दिन तय भइल। बाकिर एह घटना के बाद से चारु ओर मंगल पांडे के बग़ावत के चर्चा आगि लेखां फइलल आ उनका बहादुरी के तारीफ होखे लागल। एह से घबरा के अंग्रेजी हुकूमत मंगल पांडे के 8 अप्रैल के ही सरेआम फांसी पर लटका देहलस कि एगो नजीर पेश होखो आ फेर से कवनो सिपाही भा क्रांतिकारी बगावत करे से डेराव।\nबाकिर भइल एकरा उल्टे। इतिहास गवाह बा कि मंगल पांडे के फांसी भारतीय दिल-दिमाग़ में आजादी के आग धधका देहलस आ ओकरा बाद पूरा भारत में जवन धमाका भइल, ओह से लंदन ले हिल गइल।\nस्वतंत्रता आंदोलन से जुड़ल सीवान के कई गो अनकहल इतिहास\nHum BhojpuriaSeptember 27, 20211min3450\nडॉ. अमित कुमार मुन्नू\nआज़ादी के लड़ाई में भोजपुरी माटी के बड़हन योगदान रहल बा l भोजपुरी के ई क्षेत्र वीर-बाँकुड़न के जन्मभूमिये रहल बा l भारत के पहिला राष्ट्रपति देशरत्न डॉ. राजेन्द्र प्रसाद, चंपारण आन्दोल के मुख्य यजमान बाबू ब्रजकिशोर प्रसाद, बिहार के पहिलका ग़ैर कांग्रेसी मुख्यमंत्री महामाया प्रसाद सिन्हा, आज़ादी पावे खातिर काला पानी के सजाय काटेवाला श्यामदेव नारायण, पटना सचिवालय पर तिरंगा झण्डा फहरावे के क्रम में शहीद उमाकांत सिंह, शहीद शिरोमणि फुलेना प्रसाद श्रीवास्तव, शहीद शुभलाल महतो, सीवान के शहीद सराय गोलीकांड में शहीद बच्चन विद्यार्थी, शहीद छट्ठू गिरि, टमटम हाँकेवाला शहीद झगड़ू साह l एकरे साथे सीवान ज़िला में शहीद सीताराम, बोधा बरई, रामसेवन राय, रामदेनी कुर्मी, मेवालाल पासवान, खखन डोम आ सीवान ज़िला के पहिला शहीद गंगा प्रसाद राय के साथे ‘बाबू’ (राजेन्द्र बाबू) के बड़ भाई महेन्द्र प्रसाद, श्रीमती प्रभावती देवी, वीरांगना तारा रानी श्रीवास्तव, श्रीमती राजवंशी देवी पर त बहुत लोग लिखल-पढ़ल आ एह लोगन के विषय में सब केहू जानेला, लेकिन आज़ादी के लड़ाई में सीवान के कई गो घटना, परिवार आ आदमी अइसनों बा जेकर जमीन पर काम आ योगदान त बहुत रहे बाकिर ओकरा के इतिहास के पन्ना में स्थान ना मिल सकल l एह से ओह लोगन के समर्पण के जानकारी क्षेत्रीय स्तर पर सिमट के रह गइल l काहेकि कवनों मन्दिर के चमकत कँगूरा त सबके ध्यान अपना ओर सहज ही आकृष्ट कर लेला l बाकिर ओह मन्दिर के नींव के मजबूती देबे खातिर ओह अँधकार के जवन ईंट आत्मसात कर लेले ओह ईंटन पर केकर ध्यान जाला ?\nसन् 1921 में असहयोग आंदोलन के रचनात्मक पक्ष में दूगो काम बड़ा महत्त्व के करे के रहे-\n1- राष्ट्रीय विद्यालय खोलल आ सरकारी स्कूलन के बहिष्कार\n2- गाँव के झगड़न के अंगरेजन के कचहरी में ना भेज के पंचायत में ही ओकर निबटारा करावे के l\nएही दूनू बातन पर आपन ध्यान केंद्रित करके सीवान ज़िला के कई लोग एह कामन में लाग गइल l सीवान में कई गो स्कूल खोलल गइल l जवना में ‘सीवान एकैडमी’ आ ‘कर्मयोगी स्कूल’ रहे l ‘सीवान एकैडमी’ स्कूल के अस्तित्व त आज नइखे l बाकिर ‘कर्मयोगी स्कूल’ आजो सरकारी स्कूल के रूप में चलता l\n‘सीवान एकैडमी’ के संस्थापक आ सारण ज़िला परिषद के सदस्य बाबू बिलास बिहारी सहाय, वकील सन् 1921 में एह विद्यालय के राष्ट्रीय विद्यालय में परिणत कर देहनीं आ अपना उदेश्य के पूरा करे खातिर एह विद्यालय के प्रधानाचार्य अपना अनुज श्री रसिक बिहारी शरण, प्लीडर के बनवनीं l\nबाबू रसिक बिहारी शरण देश-सेवा के काम में सुविधा होखे, एह खातिर उहाँ के छपरा के आपन चमकत वकालत के छोड़ के सीवान आ गइनीं आ उहईं वकालत करे लगनीं l इहाँ आके भी उहाँ के चैन से आपन वकालत ना कइनीं आ लगनीं देश के काम में गाँवा-गाईं के चक्कर लगावे l उहाँ के सीवान ज़िला के रघुनाथपुर थाना के पंद्रहियन गाँवन में ग्राम-पंचायत के काम खड़ा करे के बीड़ा उठवनीं l उहाँ के बड़ी लगन आ मेहनत से ओह काम के कइनीं आ ओह में सफल भी भइनीं l एतने भर ना उहाँ के दिघवलिया-सैचानी के पहिलका सरपंच भी भइनीं l ओह समय में इहाँ एतना पढ़ल-लिखल (एम. ए., एल. एल. बी.) सरपंच शायदे कोई दोसर बिहार में होखस l रसिक बाबू कांग्रेस के ‘मुठिया; (एक मुट्ठी अनाज कुल घर से) इकट्ठा करे में लोगन के हौसला बढ़ावनीं l कहल त इहाँ तक जाला कि इहाँ के जन-सम्पर्क एतना बेजोड़ रहे कि खाली सात-आठ गाँवन में पाँच महीना के भीतर चार-चार मन चाउर,आटा-दाल आदि ‘मुठिया’ के रूप में इहाँ के जमा क लेहनीं l जवना खातिर सारण ज़िला कांग्रेस कमिटी अपना सम्मेलन में इहाँ के विशेष धन्यवाद-पत्र देहलस l नमक-सत्याग्रह में रसिक बाबू आपन चमकत वकालत के छोड़ गाँव-गाँव में घूम-घूम के विदेशी वस्त्रन के बहिष्कार आ खादी के प्रचार के काम कइनीं l लोगन के खादी के इस्तेमाल करे खातिर प्रेरित कइनीं आ ओकरा पक्ष में जबरदस्त रूप से जनमत खड़ा कइनीं l इहाँ के एह कुल कामन में सर्वश्री रघुनाथ प्रसाद, धर्मनाथ मिश्र, बबन सिंह, गया दूबे आ वैदेही शरण दूबे के भरपूर सहयोग मिलल रहेl\nएही तरह से राजेन्द्र बाबू के राष्ट्रपति के पद से सेवा-निवृत भइला पर सदाकत आश्रम में उहाँ के साहित्यिक-सचिव संत कुमार वर्माजी नमक आंदोलन के समय चैनपुर बाजार पर नमक बनावत, धरना देत बारह लोगन के साथे धरा गइनीं l पुलिस एह सब लोगन के बारह माइल उत्तर हसनपुरा बाजार पर अपना गाड़ी में बइठा के ले आइल आ एह बाजार में पहुँचला के बाद गाड़ी खराब के बहाना से गाड़ी ढकेले खातिर सबका के गाड़ी से उतार देहलस l एह लोगन के गाड़ी से उतरला के बाद एह लोगन के ओही जा छोड़ के पुलिस गाड़ी लेके भाग गइल l संत बाबू 13 अगस्त 1942 के जे पुलिस के डरे सीवान से भगनीं त अपना गाँवे दिघवलिया आ ओकरा बाद बलिया में जून 1943 तक फरारी के जिनगी बितवला के बादे सीवान लउकनीं l\nसीवान में पटना कॉलेज जरवला के समाचार पढ़के विक्टोरिया मेमोरियल हाई इंग्लिश स्कूल आ डी. ए. वी. हाई स्कूल जरावे के काम युवा छात्रन के गुप्त संगठन ‘सिक्रेट सोसायटी’ के सदस्य लोग कइलस l एह दूनू स्कूलन के जरावे में सर्वश्री गोपीकृष्ण लाल दास, महेन्द्र कुमार, मोख्तार सिंह, विपिन बिहारी वर्मा, रामाधारप्रसाद अंशुमाली, रामचन्द्र प्रसाद, रवीन्द्रदत्त शुक्ल, श्याम किशोर तिवारी, नन्द कुमार उपाध्याय, परमानन्द यादव आ रमाकांत पाण्डेय के प्रमुख भूमिका रहे l\nएह संगठन के संस्थापक सदस्य- गोपी कृष्ण लाल दास, महेन्द्र कुमार, रामचन्द्र प्रसाद, मोख्तार सिंह आ विपिन बिहारी वर्मा के सफल अगुआई में वी. एम. एच. इंग्लिश स्कूल में दू दिन ले हड़ताल करावे के काम अपना अंजाम तक पहुँचलl जवना के सफलता के उत्साह में आके ई लोगबबुनिया रोड के नीम के गाछ पर पुलिस के झाँसा देके झण्डा फहरवलसlओकरा बाद फौजदारी कचहरी पर झण्डा फहरावल गइल l जवना में श्री एस. सी. मुखर्जी एस. डी. ओ. साहेब राष्ट्रगान गइनीं आ ओकरा बाद उहाँ के लइकन पर लाठी चार्ज करा देहनीं l जवना में शंकर दास के गम्भीर चोट आइल l\nएह संस्था के संस्थापकमहेन्द्र बाबू के अगुआई में पचरुखी आ सीवान में रेल लाइन आ ओकर खम्मा तुड़े के काम कइल गइल l एह काम में इहाँ के सहयोगी श्री रामनारायण प्रसाद रहनीं l सीवानजं. स्टेशन पर महेन्द्र बाबू आ श्याम किशोर तिवारी मिल के मढ़ौरा पुलिस के जवानन से रिवाल्वर छीन लेहलस आ भागे में सफल भी हो गइल l एह गुप्त संगठन के बइठक सीवान ज़िला के गाँवन में हमेशा होत रहे l बाद में एह संगठन के दिशा-निर्देश क्रांतिकारी नेता विद्या भूषण शुक्ल, वासुदेव नारायण सिन्हा, राजवंशी सिंह, जंगबहादुर सिंह (लाट साहेब) आ बिहार के टाइगर के रूप में चर्चित योगेन्द्र शुक्ल से मिले लागल l एही क्रम में सीवान के पंचमंदिरा के एह संगठन के एक गुप्त बइठक में जिलाभर के क्रांतिकारी लोग भाग लेहलस l जवना में योगेंद्र शुक्ल के देहल डायनामाइट से रेल पुलिया उड़ावे के काम के अंजाम तक पहुँचावे में रवीन्द्र नाथ शुक्ल, रामाधार प्र. अंशुमाली आ महेन्द्र कुमार सहित कुछ आउर लोग जान के बाजी लगा के पूरा कइलस l रवीन्द्र शुक्ल जी के पुलिस गिरफ्तार कइलस l अभी ई काम सेराइलो ना रहे कि सीवान थाना में राजेन्द्र गुप्ता के अगुआई में बम फेंक के ज़िला प्रशासन के चूल हिला देहल गइल l एह काण्ड में राजेन्द्र गुप्ता के बाकी सहयोगी श्याम किशोर तिवारी, महेन्द्र कुमार आ गोपीकृष्ण लाल दासत राजेन्द्र गुप्ता के साथ ही भाग गइल लोग l बाकिर थोड़े देर के बाद गुप्ता जी के घर से पुलिस उनका के धर दबोचलस आ ढंग से उनकर मरम्मत कइलस l गुप्ता जी पुलिस के ओतना मार बरदाश्त कर गइले l बाकिर अपना एह साथी लोगन के नाम ना बतवले l\nएह संगठन के बाकी लोग भी अपना-अपना स्तर से सक्रिय रहे l जवना लोगन के नाम रहे-सर्वश्री वीरेन्द्र आज़ाद, रमा रमण, रामायण प्रसाद वर्मा, कपिलदेव श्रीवास्तव, पारसनाथ प्रसाद, बद्रीनाथ प्रसाद, रघुनाथ तिवारी, ललन प्रसाद, वीरेन्द्र, उमाशंकर द्विवेदी, सुरेन्द्र नाथ वर्मा, सूर्य नारायण सिंह (भोला बाबू), गणेश प्रसाद, नन्द किशोर, नारायण, विद्यानन्द दूबे, परमा यादव, किशोरी प्रसन्न सिंह, शुकदेव प्रसाद अग्रवाल, पुण्यदेव मिश्र, बद्री प्रसाद उर्फ बाबा, दीनानाथ, विश्वनाथ कलवार, राम अवतार प्रसाद, नगीना लोहार आ कौलेश्वर लोहार l एह में ई सब लोग राष्ट्रीय स्वयं-सेवक संघ के स्वयं–सेवक भी रहे आ राष्ट्रीय-आंदोलन में भी सक्रिय रहे l\nएह तरह से सीवान ज़िला स्वतंत्रता-आन्दोलन के क्रम में आपन भूमिका बखूबी निभवले बा l\n(परिचय- डॉ. अमित कुमार मुन्नू l एम ए., एल. एल. बी., पीएच. डी., स्वतंत्र पत्रकार )\nHum BhojpuriaSeptember 27, 20211min3100\nजब 1857 में भोजपुरिया जवान मंगल पांडे के अगुवाई में सिपाही विद्रोह भइल, त सउंसे भोजपुरियन के लोहू उफान मारे लागल रहे आ जे जहवां रहे उहंवें से खिलाफत के सुर बुलंद कइल शुरू कऽ देले रहे। जन-जन में राष्ट्रीय चेतना के बोध करावे का गरज से देश के इतिहास, भूगोल, कुदरत, संस्कृति से लबरेज़ रघुवीर नारायण के ‘बटोहिया’ के सिरिजना भइल, जवन ‘भोजपुरी के वंदेमातरम्’ साबित भइल। बाकिर मुलुक के गौरवशाली इतिहास प पानी फेरेवाला अंगरेजन के करतूत प मनोरंजन बाबू के ‘फिरंगिया’ जब लिखाइल, त देश के-का छोट,का बड़-सभ केहुए के खून खौलि उठल आ घर-अंगना से खेत-खरिहान ले ओके गायन होखे लागल रहे। गांवागाईं भोजपुरी के कविताई गूंजि उठल रहे आ देश खातिर आपन जान तरहत्थी पर धऽके सभे मरि मिटे बदे तइयार हो गइल रहे। ‘बटोहिया’ आउर ‘फिरंगिया’ के तर्ज पर एगो अउरी गीत सिरिजाइल रहे ‘लुटेरवा’ आ ओकरा रचनिहार के नव महीना के कठोर जेहल के सजाइयो भुगुते के परल रहे।\n‘लुटेरवा’ के अमर कवि रहलन गुंजेश्वरी मिश्र ‘सुजस’,जेकर जनम बिहार में ओह घरी के सारन जिला (अब सीवान) के बसंतपुर थानान्तर्गत गांव सैदपुर में भइल रहे। लरिकाइएं से कविताई में दिलचस्पी देखिके बाबूजी पंडित राजकुमार मिश्र उन्हुकर दाखिला छपरा के संस्कृत कॉलेज में करवा दिहलन। बाकिर गान्हीं बाबा के असहजोग आंदोलन में भागीदारी निभावत ‘सुजस’ जी पढ़ाई छोड़ि दिहलन। बाबूजी देशभक्ति से धियान भटकावे आ घर-परिवार से जोड़ेके दिआनत से शिवपुर सकरा थाना दरौली के केदारनाथ पाण्डेय के बेटी से उन्हुकर बियाह करवा दिहलन।\nबाकिर गुंजेश्वरी मिश्र ‘सुजस’ त खुद के जंगे-आजादी खातिर समर्पित कऽ देले रहलन। सन् 1921 शुरू हो चुकल रहे।\n‘सुजस’जी एगो नया गीत के सिरिजना कऽ दिहलन आ बेगर केहू से किछु बतवले छपरा के कमला प्रेस में जाके रातोरात आपन गीत ‘लुटेरवा’ के एक हजार कॉपी छपवा लिहलन। गीतकार का रूप में ऊ आपन नांव ना डललन आ छद्मनांव छापिके रेलगाड़ी में गा-गाके जनता के सुनावे लगलन। ऊ गांव-गांव में जासु आ ‘लुटेरवा’ गावत जनजागरन के अभियान चलावसु। उन्हुका गीत आ गायकी सुनि-पढ़िके सुननिहारन के करेजा फाटे लागत रहे। लोग मातृभूइं खातिर तन-मन-धन अर्पित करे आ सर्वस्व होम करे के किरिया खात रहे।\nबाकिर ‘सुजस’ जी के गीत अंगरेजी शासन के नींन हराम कऽ दिहलस। भलहीं ओह पर उन्हुकर नांव ना रहे, बाकिर पुलिस के असलियत के भनक मिलि गइल। उन्हुका घरे जब पुलिस के छापा परल,त गीत के मूल पांडुलिपि आ छपल प्रति बरामद भइल। ‘सुजस’जी के गिरफ्तार कऽ लिहल गइल। गांव-जवार के तमाम नामी-गिरामी संभ्रांत लोग जमानत लिहल। छपरा के जिलाधीश के इजलास में मोकदिमा चलल।\nआखिरकार ‘सुजस’ जी के सश्रम कारावास के सजाइ सुनावल गइल-उहो नौ महीना के कठोर सजाइ। बाकिर उहवों कवि जी ‘लुटेरवा’ गीते के गायन करत रहलन।\nदरअसल ‘लुटेरवा’ में देश में कारोबार करे आइल गोरन के लुटेरा साबित कइल गइल रहे। सांच बात कहला प सोझे जेहल के हवा खिआवल जात रहे। ‘लुटेरवा’ के शुरुआती पांती प अखियान कइल जाउ-\nबाकिर एकरा के विडंबने कहल जाई कि ‘बटोहिया’ आ फिरंगिया के गीतकार के जवन प्रसिद्धि मिलल, ऊ ‘लुटेरवा’ के गीतकार के ना मिलि पावल। बाकिर ना त कविवर गुंजेश्वरी मिश्र ‘सुजस’ जी के देश का प्रति सच्चा समरपन के भुलाइल जा सकेला, ना एह ‘लुटेरवा ‘ के यादगार पांती के। ‘सुजस’जी के सुजस जंगे-आजादी के इतिहास में दर्ज रही।


आ गया Vikash Bedardi का सरस्वती पूजा स्पेशल गाना || माई के मोहनी मुर्तिया मन भावता || Vikash Bedardi video - id 361e93987c30ce - Veblr\nBy Prithvi Entertainment Bhojpuriya| 631 views\nBy Prithvi Entertainment Bhojpuriya| 332 views\nBy Apan Music| 159 views\n-विकाश_बेदर्दी का सुपरहिट बोलबम Song. - Bol Bam Bolat Chala Na. - Vikash Bedardi - New Superhit Bhoj\n-विकाश_बेदर्दी का सुपरहिट बोलबम Song. - Bol Bam Bolat Chala Na. - Vikash Bedardi - New Superhit Bhojpu. New Superhit\nBy Dev Films| 176 views\nभोजपुरी का अब तक हिट गाना || Vikash Bedardi || साटे रोज फेविकॉल से ||\nWatch भोजपुरी का अब तक हिट गाना || Vikash Bedardi || साटे रोज फेविकॉल से ||\nपूरे यूपी बिहार में धूम मचायेगा यह गीत आप भी एक बार जरूर सुनें - Vikash Bedardi Bhojpuri Song 2019\nWatch पूरे यूपी बिहार में धूम मचायेगा यह गीत आप भी एक बार जरूर सुनें - Vikash Bedardi Bhojpuri Song 2019\nखेसारी लाल का छक्का छुड़ाएगा ये गाना - Chhathi Ghate Chhorab Padaka - Vikash Bedardi Yadav - Chhath\n►Title: #Chhath_New_Song2019 #Chhathi_Ghate_Chhorab_Padaka\nखेसारी लाल का छक्का छुड़ाएगा ये गाना - Chhathi Ghate Chhorab Padaka - Vikash Bedardi Yadav - Chhath Song\nरंग स यरवा साली के सूट सलवार // Rang Sa Yarwa Sali Ke Sut Salwar // Vikash Bedardi Yadav // Holi Son\nरंग स यरवा साली के सूट सलवार // Rang Sa Yarwa Sali Ke Sut Salwar // Vikash Bedardi Yadav // Holi Song 2020\n►Song : #Rang Sa Yarwa Sali Ke Sut Salwar\nमैट्रिक रिजल्ट स्पेशल हिट सांग - मैट्रिक फेल भइनी पुजवा तोहरे चलते - Vikash Bedardi - Matric Fel\nमैट्रिक रिजल्ट स्पेशल हिट सांग - मैट्रिक फेल भइनी पुजवा तोहरे चलते - Vikash Bedardi - Matric Fel Bhaini Pujwa Tohare Chalate\n►Song : #Matric Fel Bhaini Pujwa Tohare Chalte\n►Music : Parle G Studio\nWatch आ गया Vikash Bedardi का सरस्वती पूजा स्पेशल गाना || माई के मोहनी मुर्तिया मन भावता || Vikash Bedardi\n<iframe src="https://veblr.com/embed/361e93987c30ce/apan-music-daily-updates?autoplay=true&autoplaynext=true" class="strobemediaplayback-video-player" type="text/html" width="640" height="384" scrolling="no" frameborder="0" allowfullscreen></iframe>


सारधवा – भोजपुरी साहित्य सरिता\nमरछिया अपने त सात गो लइका के मार कै भइल रहै .. जनमते महतारी घुरा पर फेकवा दिहली ..कौदो दे कै किनली ..बड़ा टोटरम पर .मरछिया जिएल ..मरछिया धीरे-धीरे सेयान होखे लागल ..जवानी उफान मारत रहे ..”इजवानी केकरा कस में बा ..मरछिया एकदम गोर भभुका रहे रहे ..आओठ लाल-लाल ..नकिया सुग्गा के ठोर अइसन चोख ..अँखियांमें बुझाए काजर कईल बा ..केसिया टेढ़ टैढ़ घुंघराला बुझाए करिया घाटा ह..माने छाछाते देवी कै मूरत ..देह के उतार चढ़ाव गजब के .. चाल मस\nतानी ..चोटिया नागिन खनिया अँखिया बुझाए दारु पियले बिया .. इजवानी के रंग लोगन के सांसत में डाल देलै बा “बिना बाप के बेटी ..फेकुआ त मरछिया तीन महीना के गरभ में रहे ..पंचायत चुनाव में गईल रहे ..चुनाव होला कि लोगन कै जान के शतुर होला .।फेकुआ गई ल तबसे लउटल ना ..कवलेज में चपरासी रहे ..ओहि पर मरछिया के माई के अनुकंपा पर हो गईल नोकरिया ..कुछ पी..एफ से पइसामिलल रहे .रोज -रोज के ओरहन से ..मरछिया के महतरिया बाज आ गईल रहे।\n…कबो मरछिया भईस चरावे जाए ..कबो भिनसरिया में गेड़ ले आवे जाए ..गांव के छवारिक से बाजना -बजनी होखै लागे ..राड़ केबेटी के सब लूटे के चाह स ..क बेर मरछिया के महतरिया पोखरा के आटे-आटे दउर के ..मरछिया के मारे खतिरा पीछै-पीछे रगेदे ..”आव मुँहझौसी ..रंडिया हमरा बापवा के जामल महतरिया ..तोरा जवानी कै जोस चढ़ल बा .. इयार लोग के नसा लागल बा ..क हाँ बाड़े ईयरऊ ” “आवतहरा के ललका पानी से दरसन करावतानी ” सोगहीहमार जियल हराम कईले बिया ..आव भतरु से दरसन करावतानी ..!\n…छवारिक से मेल मोहब्बतमें रोज कहिओ गोस कहियो मछरी आवे .. कबो राति खा सुतहु के वैवस\nथा होखे ..परैम के फल का भईल कि मरछिया पेट से रह गईल ..पहिले त ना नुकुर भईल .”चमईन से पेटछिपैला ” अब त कवनो छवारिक बियाह करेके ना चाह सन ..माने मरछिया के महतरिया के लगे ..पीएफ के पईसवारहे ..”बियाह भईल कौलेज एगो चपरसिया से ।.औकर नाम रहै पियारे .. अब कवलेजिया लईकिया सन ओकरा के ऐ पियारै .ए पियारे कहसन .. मरछिया रोज झागड़ा करे ..राख लेले बा कवलेजियन वेसवा ..रंडिया के ..!!रात दिन महाभारत ..इहाँ पेटो छिपावेकेरहे ..छव महीना में बेटी भईल ..विष\nनु भगवती से मांगल -चांगल रहे ..बड़ी सरधा मन में बेटी खतिरा रहे ..”लोग पुछै लोग बेटा मांगेला बिसनुभगवतीसे ते काहे धिया मांगतारे”मरछिया कहे-“ए काकी धिया के जनमनले पवितर होला कोखिया सरग में होला अंजोर” काकी के मरछिया के बात में कवनो हुलास ना दिखे ..कईसनते मुरुख बाड़े कहल जाला “अगिते मे जनती कि धिया एक जमेहे पियती मे मरीचि झरार मरीचि के झाके झुके धिया मरि जईती ..सतरु के धिया जनि होखे ” मरतछिया के खुशी के ठेकाना ना रहे ..धरती पर गोड़ ना पड़े ..अलंटरा साउनड जबसे करवले रहे ..बिसनु भगवती के गोहरावे ..ए माई जौड़ा खस्सी चढ़ाईब ..जोड़ा कबूतर चढ़ाईब ..जोड़ा पियरी चढ़ाइब ..जोड़ा कोसिया भरवाईब ..हथिया पर हउदा कसाईब घोड़वा के रे लहास ..हमरा के रुनुकिया ..झुनुकिया ए गो धिअवा दी ..हम एककोस भुई पारब .. एतना भाखला पृ सरधवा के जलम भईल ..अब ऊ जमाना नईखे की बेटी लोग गोड़ के नीचै रही लोग ..जूठ काठ सै पोसाई लोग .. फुलेसरा काकी अलगे माथा पिटस ..आइ हो दादा ..बेटी के मनबढ़ु बना्वतिया ..खिस्सा कहल बा “आटा सनले बेटी जात कड़ले”बेटी दाब के रखल जाला ..पचिस्ठा ना रही ..गांव घर के बेटी होला .।बेटी के साथे गांव जवार के पचिसठा होला ..मरछिया कहे”ए काकी अब मोदी सरकार में बेटी के बड़ा मान समान मिलता ।कहतारे “बेटी बचाव बेटी पढ़ाव” जलम लैला पर कन्यानिधि में पईसा जाता ..गोद भराई होता ..ओकरा खाए -पिए सबकर वेवसथा त सरकार करतिया .साईकिल मिलता ..पढ़ाई के खरचा मिलता पचास हजार रुपया कम नानु होला ..हमरापेटेमें से,सरधा बा बेटी के ..छठी मईया हमार गोहरावल सुनली ..सरधवा जलम लेलेस “हम त गावे लगनी हमरा तभईले बेटिया ए घरवा सोहावन लागे बाजी पाजेबवा “”मरछिया मुँहकुड़िया भहराइल बिया विसनु भगवती ओकर मनसा पुरवले बाड़ी ..सरधवा के आँगनबाड़ी में विटामिन ..दूध पुसटईमिले लागल मरछिया के सब काम पूरा होखे लागल ..सरधवा के सरकारी इसकुल में नाम लिखा गईल ..अब सरधवा के भाखा बदल गईल ..हैं मैं ..उरदु फारसी अगरेजीछाटतिया ..अगरेजी में टाटा ..बांय बांय करतिया .. ए चिउटी हट हट माने झोपड़ी कहतिया ..एपुल माने सेव कहतिया ..हमरा के सबरे उठ के कहले “गुड़ मोरिन “राति खा ‘गुड़ नाई”स\nकूल से साईकिल मिलल बा ..चला जाले स्कूल .।हमर बड़ा सरधा रहल हा ए गो बेटीहोईत त हमहुं ओकरा के पढ़इत ..गांव के लोग हमरा बेटी के रंडी बेसवा बनवलस ..बेटा बियाईल बाड़ी ..मन बढ़ावतारी बेटी के ..एक दिन मुँह करिया करि उढ़ढ जाई ..बाप रेबाप बेटवन के साथे साईकिल में रेस लगावयिया ।।रेफ राईट करतिया “मन के बढ़ल निमन ना होला धन बढेला त जमीन में गाड़ दियाला मन बढ़ला के कवन उपायबा” मरछिया ओ सब बात के धियान ना देले ..सरधवा के पढ़ाई में मन लाग गईल बा ..घर के कामों करेले .।माई के सेवा करेलै .।दवाई के वेवसथा करेले .. जिला में सरधवा टांप कइले बिया ..ओकरा पचास हजार रुपया मिलल बा ..आज उहे मंत्री ओकरा के चेक देले बाड़े ..जे कहिओ छवारिक रहले आ मरछिया से बरिआई कईले रहले .।मरछिया उनका के चिनीहि लिहलस ..ऊहो सरधवा के देखकेमोहित हो गईले ..आपन संतान देखके उनका मोह हो गई ल ..सरधवा पढ़ाकुरहे .।जवना विसय में मन लगावे ओहिमें टांपहो जाए ..मंत्री जी के बुझाईल इ त बड़ा जीनियस बिया ..” होनहार विरवान के होत चिकनेपात “देखकर उनके मनमेंसरधवा के प्रति प्यार उमड़े लागल “उन्होंनै “सरधवा को बुलाया माँ का नाम पुछा ..सरधवा ने कहा मरछिया ..अब त मंत्री के खून सूख गई ल देह के सहुर ना रहे ..आजबीस बरस के पहिले के बात आँखि पर सिनेमा के रिल खनिया नाचे लागल ..मंत्री जी के वियाह भईल रहे संतान ना रहे ..उनकामन में तड़प रहे संतान ं खतिरा ..आ सरधवा अवैध संतान रहे .।समाज से स\nवीकीरति ना रहे .।समाज के भीतर झांकेले ..कवनों झंझावात ना रहे ..आजकल त लड़की आउर पढ़ाई के समाज में पचिस्ठा बा ..मंत्री जी सरधवा के नाम ,श्रद्धा”रख देले ..श्रद्धा .की पढा़ई -लिखाई का प्रबंध कराया ..सरधवा का एम बी.बीएस में नाम लिखा गईल ..ओकर पढ़ाई पुरा हो गई ल ..पीएम सी एचमें बहाली हो गईल .।सरधवा के पराईवेट किँनिक बा खूब पईसा कमा तिया माई के ले गईल बिया अपना हाँस्पीटल के नाम “मरछिया हाँस्पीटल “रखले बिया ..माई गांवमें सड़की पर जात रहली हा ….मोदी जी टाँयलेट बनवले बाड़े माने का जाने काहें लोगवा ..एक लाइन से बईठल रहेला सड़की के किनारे .।छोटका बचवा संन के कहेले सन आरे चिकनकेमें अब त पोटी कहाता मरछिया हाँट पाँट के पोटी कहेले ….पोटी में रोटी रखेलै …सरधवा आपना विसाल बँगला में माई के ले गईल बिया ..गादा पर ओकरा नीन नईखे लागत ..टाँयलेटमें फल्स चलेला त चिलाले कहेले ।.आई हो दादा ई दईत खनिया कथि बोलता .।कमोड को कुरसी ह ..ईत हमारा कबज हो जाई .. नहाए खतिरा गिजर लागल बा ..हमनी के चापाकल के गरम पानी से नहानी जा …ई अदहन खनिया पानी से हमरा देह में फफोला हो जाता ..गांव के लोग मरछिया के भाग देखिके जरता ..पईसाझरता एकरे के कहल जाला भगवान देले त छप्पर फाड़ के .. मरछिया के आपन गांव नीक लागेला ..बाग -बगीचा ..सब लोग मरछिया के “मैडम “कहता मरछिया के बुझाता गारी देता ..मरकिलगौना सन हमराके “चमरा के बुढ़िया बनवले बाड़े सन”मरीज सब के मेला लागल रहता सरधवा के हाँस्पीटल में ..बड़काबेल्डिंग कसाईल बा ..बड़का तख्ती पर लिखल बा “डॉ श्रद्धा मलहोत्रा” समाज से लड़के आजु मरछिया बेटी मंगलस साचो इ बेटी छाछात बिसनु भगवती बाड़ी ..जे लोग हँसले रहे उहे अचकचा के बेल्डिंग निहारता ओकरा माथा ऊँचा करेके पड़ता ..ईहे कहाला भाग काजाने कवना के जामल हिय सरधवा आज दुउरा पर लछमी बरसत बानी “आदमी जलमसे ना अपना करम से बड़ होला “भाग कुछु ना ह पहिले “क अछरिया करतप सिखावेली”तब ख अछरिया खाए के सिखावैली\nडॉ सुशीला ओझा\nकहानीडॉ सुशीला ओझा\nमम्मी रे हमहूं इसकूल जाइब\nवसंत अइले नियरा\nओह दिने गाँव के प्राथमिक इस्कूल में कवनों बरात रुकल रहल।खूब चहल-पहल रहल।हमहन के घर के...


यूपी बोर्ड – टटका खबर\nयूपी बोर्ड के फार्म 20 अगस्त ले भरल जा सकी\nउत्तर प्रदेश माध्यमिक शिक्षा बोर्ड के हाई स्कूल आ इंटर के परीक्षा देबे ला 20 अगस्त ले अनलाइन फारम भरल जा सकेला. ई फारम नियमित आ प्राइवेट दुनु तरह के परीक्षार्थी भर सकीहें. बाद में स्कूल कालेजन के संस्थागत विद्यार्थी ₹ 50 के हरजाना का साथे 20 सितम्बर ले भर पइहेंं. निजी विद्यार्थियन के ₹\nयूपी बोर्ड के सचिव के काम शकुंतला यादव का जिम्मे\nयूपी बोर्ड के मौजूदा सचिव उपेंद्र कुमार आजु रिटायर होखे जात बाड़न. उनका बाद एह पद के जिम्मेदारी अपर निदेशक शकुंतला यादव तबले सम्हरीहें जब ले नया सचिव के नियुक्ति नइखे हो जात. वइसे इहो उमेद बा कि इनके के एह पद पर नियमित कर दिहल जाई.\nयूपी बोर्ड के मैट्रिक परीक्षा के रिजल्ट निकलल\nआजु शनिचर का दिने उत्तर प्रदेश माध्यमिक शिक्षा परिषद आपन हाईस्कूल परीक्षा के नतीजा निकाल दिहलसि जवना में कुल 86.63 फीसदी परीक्षार्थी सफल भइले. एहु में लड़िकियन के पास प्रतिशत लड़िकन से अधिका रहल. पिछला कई साल का मुकाबिले एह साल के रिजल्ट बढ़िया बा. हो सकेला कि सपा सरकार में विद्यार्थियन के मिलल आजादी\nमैट्रिको बोर्ड में बाराबंकी के लड़िकी बाजी मरली सँ\nशुक का दिने प्रकाशित यूपी बोर्ड के मैट्रिक रिजल्ट में इंटरे लेखा बाराबंकी के दू गो लड़िकी टॉप कइली सँ आ तिसरको जगहा पर ओहिजे के एगो लड़िका आइल बा. इंटर में लखनऊ के ई खुशी मिलल रहुवे. मैट्रिक बोर्ड में लड़िकियन के पास प्रतिशत ८८.९ रहल जबकि लड़िकन के पास प्रतिशत ७९.६ रहल. जेल


नानी कही बतिया रे, आइल हमार नतिया रे – बतंगड़ 44 – Anjoria\nजुलाई 18, 2017 आइल हमार नतिया रे, नानी कही बतिया रे, बतंगड़\nलइकाईं के गावल सुनल दू गो लाइन याद आवत बा – नानी किहाँ जाएब, पुअवा पकाएब। नानी कही बतिया रे, आइल हमार नतिया रे. ममहर जाए के तब अलगे आनन्द रहल रहुए. बाकिर लइकाईं छूटल त गँवे गँवे ममहरो छूट गइल. लेकिन कांग्रेस के युवराज किस्मत वाला हउवन जे अधबूढ़ होखल जात उमिरो में युवराज कहात बाड़ें आ जब जब देश में गरमाहट बुझाला चलि देलें नानी किहाँ. अब पता ना नानी किहाँ कवन पुआ पकावत बाड़न कि एक महीना बादो उनुकर छुट्टी पूरा होखे के नाम नइखे लेत. वइसे कहे वाला इहो कहत रहेलें कि ई नतिया हर बेर एगो बखेड़ा खड़ा क के भादृग पराला. त कुछ लोग एहमें कवनो खड़यन्त्र खोजत कहेला कि जब जब ई बाहर जालें ओह घरी देश में चलत बवालन के फंडिंग आ आदेश लेबे खातिर इनका बाहर जाए के पड़ेला. पहिले ई काम महतारी का जिम्मे रहत रहुवे बाकिर तबियत खराब रहला का चलते अब बबुआ के ई जिम्मेदारी उठावे के पड़त बा. आ शायद एही चलते मोदी विरोध के हर मुहिम मार खा जात बा काहे कि जिम्मेदारी का बारे में एह नबाब के नाती से कवनो उमेद ना राखत जा सके. पिन्डी वाला पाशा जरुरे परेशान होखी कि केकरा जिम्मे आपन काम डाले.\nएही बीच राष्ट्रपति के चुनाव सामने आ गइल बा. कहे खातिर सतरह गो गोल मिल के मीरा कुमार के खड़ा करवले बाड़ें. पता लगाईं त पता चली कि दल गो के लोकसभा में कवनो सांसद नइखे त छह गो के राज्यसभा में. कुछ गोल चाहत रहलें कि कवनो गैर कांग्रेसी के नाम दीहल जाव. सभे जानत बा कि विपक्षी के हार तय बा अबकी बारी. एकरा बावजूद कांग्रेसी महारानी के मंजूर ना भइल कि दोसरा गोल के केहू के उमीदवार चुनल जाव. जे अपना बेटी प भरोसा ना कर सके. जे अपना बेटा के कांग्रेस अध्यक्ष नइखे बने देत ओकरा से एह बात के उमेदे कइल गैरवाजिब कहल जाई. आन्हर धृतराष्ट्र के मेहरारु गाँधारी अपना आँख प पट्टी बान्ह के सत्ता के खेल खेलत गइली बाकिर सुयोधन के गद्दीनशीन ना होखे दिहली. एह फ्रस्ट्रेशन में सुयोधन कब दुर्योधन बन गइल ई शायद ओकरो थाह ना लागल होखी.\nराजनीति के मँजल खिलाड़ी नीतीश शायद एह बाति के बढ़िया से समझ गइल बाड़न. एही चलले भाजपा का तरफ से राष्ट्रपति उमीदवार रामनाथ कोविन्द के आपन समर्थन दे दिहलन. ना त कांग्रेस से पूछलन ना लालू से. पीएम बने के साध त मने में रही गइल बाकिर अइसन मत होखे कि सीएमो बनल रहे के मौका गँवा देबे के पड़े. उऩुका मालूम बा कि अबहीं जनता मोदी का साथे बिया एह सचाई का बावजूद कांग्रेस उनुका के देशव्यापी गठबन्हन के नेता ना बने दी 2019 में. त काहे ना आपन गोटी लाल बनवले राखत अपना सहज साथी के साथ फेरु ध लीहल जाव. कम से कम बिहार के कुरसी त बनल रही.\nराजनीति का खेल में आपन मात भाँपत लालू बेचैन हो उठल बाड़ें. चपरासी के जिनिगी से शुरुआत करत आजु खरबो के मालिक बनला का बावजूद भविष्य अन्हार लउके लागल बा. शायद सोचले रहुवन कि राजनीति के अमर्ता पैक्ट उनुकर चेहरा दागदार ना होखे दी. बाकिर मोदी सरकार में उनुकर घोटालन के गाँठ खोलल शुरु हो गइल बा त देर सबेर पूरा परिवार प फाँस लागल तय बुझाए लागल बा.\nआ आखिर में भीड़ के फैसला प बतिया लीहल जरुरी लागत बा. दिल्ली में एगो भीड़ डॉ नारंग के जान ले लिहलसि, वइसने एगो भीड़ श्रीनगर में पुलिस आफिसर अयूब पंडित के पीट पीट के जान ले लीहल गइल. जब कवनो सवाल ना उठवलसि सेकूलर गिरोह. केरल आ बंगाल में हिन्दूवन के सरेआम होखत खून प चुप्पी साध राखे वाला लोग देश में जहें-तहें विरोध प्रदर्शन क के भीड़ के फैसला का खिलाफ जनमत जगावल चहलें बाकिर कवनो सुगबुगाहट पैदा ना करा सकल लोग. काहे कि जनता अब जान गइल बिया एह गिरोह के असल चेहरा. उमीद कइल जाव कि नानी किहाँ गइल नतिया तनी जल्दी लवटि आवे काहे कि देश में बहुले लोग उनुका के भाजपा के स्टार प्रचारक मानेला.


वेभ म्यूजिक जारी कइलसि पवन सिंह के ’सत्या’ के पहिलका झलक – Anjoria\nफरवरी 11, 2017 निर्देशक सुजीत कुमार सिंह, पवन सिंह\nभोजपुरी सिनेमा के गायिकी के सिरमोर आ यंग्रीयंग मैन पावरस्टार पवन सिंह के बहुचर्चित भोजपुरी फिलिम ‘सत्या’ के पहिलका झलक पिछला दिने म्यूजिक कंपनी वेभ का तरफ से जारी हो गइल.\nसत्या के एह पहिला झलक में पवन सिंह के एक्शन भरल बा. पोस्टर पर पवन सिंह का एक्शन अवतार बहुते खतरनाक लउकत बा. बैकग्राउण्ड में हेलीकॉप्टरो राखल बा. जानत चलीं कि एह फिलिम के शूटिंग में दू दिन हेलीकॉप्टर के इस्तेमाल कइल गइल रहे. बहरहाल सोशल मीडिया प एह पोस्टर के सराहल जा रहल बा.\nपवन सिंह के हैरतअंगेज कारनामन से सजल श्याम घनश्याम फिल्म इंटरनेशनल प्रा. लि. के बैनर तर बनल ई भोजपुरी फिलिम ’सत्या’ फगुआ का शुभ अवसर पर बड़हन पैमाना प रिलीज कइल जाई.\nस्वस्थ मनोरंजन ला एगो अलगे सिनेमा बनावे वाला निर्देशक सुजीत कुमार सिंह के निर्देशन में बनल ई फिल्म एगो स्वस्थ मनोरंजन त करबे करी एगो निकहा नया कीर्तिमानो बनाई. एह फिलिम में दर्शक पवन सिंह के खतरनाक एक्शन अवतार का साथही उनका के एगो नया रुपो में देखीहें.\nएह फिलिम में पवन सिंह का साथे आइकॉन क्वीन अक्षरा सिंह बाड़ी. दूनू जने प एक से बढ़के एक गाना अउऱ सीन फिलिमावल गइल बा. एकर तुलना बॉलीवुड के फिल्मांकन से कइल जा सकेला. निर्देशक सुजीत कुमार सिंह दू दिन ले हेलीकॉप्टर से शूटिंग कइलन आ साथ ही दू गो दक्खिन भारतीय फाईट मास्टर रॉकी राजेश अउर बाजी राव से एक्शन दृश्यन के शूटिंग करववले बाड़न.\nनिर्माता हउवें राधेश्याम लुहार आ गजानंद चैहान, लेखक वीरू ठाकुर, संगीतकार छोटेबाबा, छायांकन देवेन्द्र तिवारी के, नृत्य निर्देशन राम देवन के, संकलन दीपक जौल के, प्रोडक्शन कन्ट्रोलर अरशद शेख ’पप्पू’ आ प्रचारक हउवें रामचन्द्र यादव.\nमुख्य भूमिका में पवन सिंह का साथे अक्षरा सिंह, अनु उपाध्याय, बृजेश त्रिपाठी, उमेश सिंह, विपिन सिंह, जय सिंह, लोटा तिवारी, मुकेश तिवारी, राहुल वर्मा, राधेश्याम जीवराजजी लुहार आ दयाशंकर पाण्डेय वगैरह बाड़ें.\nखेसारी लाल यादव के ‘बाबरी मस्जिद’ के पहिला झलक जारी भइल


बतकुच्चन  – ७३ – Anjoria\nAug 20, 2012 बतकुच्चन\n4 thought on “बतकुच्चन  – ७३”\nबहुते सुन्नर बचकुच्चन बा। पहिला सांस (साँस) में पूरा पढ़ि गइनी हँ…फेर दूसरा बेर आराम से पढ़त एकर मनन कइनी हँ।।\nएगो बात गोला के एगो अउर मतलब होला…गोलिआवल वस्तु..जइसे ऊन के गोला..भाँगि के गोला..त छोट रहे त गोली अउर बड़ रहे त गोला।\nबाजारी वाला गोला..जवन गोलघर गोरखपुर (पटना आदि) में भी बा..इहाँ हमरी खेयाल से जवन रउआँ गोल के पहिला सेंस बतवनी हँ…जइसे आजकल जुनाव आवते नेता लोग आपन-आपन गोल बाँधल सुरु क देता लोग अउर जनता भी बिना समझले-बुझले गोलियात जलि जातिया…उहे अरथ बा। यानि दुकानन के गोल (समूह) की संदर्भ में गोला चले लागल।।\nकई बेर एइसन होला की लोग अपनी सरलता खातिर अउर भाषा भी अपनी प्रवाहता खातिर कुछ सब्दन के लुप्त क देले चाहें कवनो सब्द ही गोलियात जाला…जइसे लइका के केंद्रीय अरथ ह…कम उमर के आदमी..पर जब लोग अपनी लइका के भी लइका (बेटा) कहे लागल त एकरी अरथ में विस्तार होखे लागल…खैर सब्दन के माया त अपरम्पार बा…हम अब खुदे उलझि गइल बानी की का कहल चाहत रहनी हँ अउर का कह रहल बानी।\nचंदनजी, हो सकेला की डक्टर की गोली के गोटी कहल जात होखो, हमरी इहाँ गोली (दवा के बटी, टबलेट) के गोटी ना कहल जाला, हँ…लोग-लइका माटी-ईँटा, पत्थर आदि की गोटी से कइगो खेल खेलेला। इ गोटी गोट से बनल बा। जइसे भारत से भारतीय बनल फेर ओमें ईय प्रत्यय लगा के भारतीयता बनि गइल।\nखैर ओपीजी के बतकूच्चन सुनले से कान ना पाकेला…ए से त भोजपुरिया मिठास की साथे ग्यानवर्धन होला।। जवनेगाँ कवनो पट्टीदार अपनी पट्टीदार की घर में होत रहल बतकुच्चन के कान दे के सुनेला ओहींगा..हमहुँ अँजोरिया की बतकुच्चन पर बारीकी से कान देनी।\nलिखत रहीं।। सादर।।\nप्रभाकरे पाणे says:\nक्षमा करबि सब…हम खुदे गोलिया गइल बानी..कइ जगे वर्तनी के अशुद्धि हो गइल बा…एही के कहल जाला जल्दी के काम शैतान के होला…जब हम ए बतकुच्चन के आराम से दु बेर पढ़ि सकेनी त टिप्पनियो लिखत में तनि धीरज रखले रहतीं…अगुताइल ना रहतीं, जल्दिआइल ना रहती त सायद एतना अशुद्धि ना भइल रहित। भारत में ईय प्रत्यय लागि के भारतीय अउर ओमे ता प्रत्यय लागि के भारतीयता।। खैर चलिं.जवन होला अच्छे होला….अउर जात-जात हम आवे वाला चुनाव खातिर आपन मंसा जाहिर करतानी…अउर रउआँ से बिनती, प्रार्थना…अनुरोध ना..आग्रह ना…मतलब प्रार्थना, बिनती…रउरी ऊपर बा..ध्यान देईं चाहें ना-\nराम राम..काका, काकी, भइया, भउजी, ईया, नानी अउर सब भारत के परानी,\nबुरबकई मति करS, तनि तू हूँ हुँसियार बनS,\nपढ़ाइए-लिखाइए ले मति रहS, देसवो पर गुमान करS, पहिले मुगल, फेरु अंगरेज, आजु लूटि रहल बाने सन रंगरेज,\nहम इ नइखीं कहत की तूँ अपने घर-परिवार, समाज, देश से घात करS,\nहम त इ कह रहल बानि की ए रंगरेजन के जियल काल करS, फेरू से माई भारती के आजाद करS,\nदेशभक्ति, समृद्धि, गौरव के तिरंगा फहरावS, हमार कहल मानS, ए बेरी मोदी के प्रधानमंत्री बनावS।।\nपिछिलका बेर लिखइबे ना कइल टिप्पनी। आज देखऽतानी लिख के।\nहमनी किहाँ डक्टर के दिहल गोली के गोटीओ कहल जाला। टैबलेट सब्द ना टबलेट कहल जाला। मदाम से मैडम अंगरेजी हो गइल। सब्द के रूप भासा के अनुसार हो जाला, चाहे ऊ कवनो भासा के होखे।\nअगर कबो कवनो कारण से टिप्पणी ब्लॉक होखत होखे त रउरा, भा सगरी पाठक,anjoria@outlook.com पर ईमेल भेज सकीलें. तय मानीं कि अपना पाठकन के ईमेल के हमरा तरफ से कवनो दोसर इस्तेमाल ना होखे.\nटिप्पणी ला धन्यवाद.


अप्रैल 2016 – पृष्ठ2– Anjoria\nMonth: अप्रैल 2016\nभउजी हो ! के ह? केकर भउजी? कइसन भउजी? केंवड़िया खोलबू त देखिए लेबू. जानत बानी कि खिसियाइल बाड़ू. ढेर दिन पर आइल बानी. कनिया आवे के परमिशन दे दिहलसि?…


Basantipur Times: रवींद्र का दलित विमर्श-22 गोदान की धनिया,सद्गति की झुरिया और रवींद्र की चंडालिका भारतीय स्त्री अस्मिता का यथार्थ! देहमुक्ति के विमर्श में विषमता के रंगभेदी नस्ली विमर्श शामिल नहीं है और इसीलिए बलात्कार सुनामी मुक्तबाजार का धर्म कर्म है।सद्गति का सिलसिला थमा नहीं है।नरसंहार संस्कृति में सद्गति तो मुफ्त उपहार है। महिमामंडन और चरित्रहनन के शिकार रवींद्रनाथ! नोबेल पुरस्कार से प�


Bhojpuri Spl: 'पांडे जी का बेटा... अहिरान के गोरी', सही नइखे भोजपुरी गाना में जातिसूचक शब्द के प्रयोग – News18 हिंदी\nBhojpuri Spl: 'पांडे जी का बेटा... अहिरान के गोरी', सही नइखे भोजपुरी गाना में जातिसूचक शब्द के प्रयोग\nआपन भोजपुरी समाज (Bhojpuri Society) त अइसन कबो ना रहे. इहाँ त हँसी-मजाक करे वाला देवर भउजाई के गोड़ प अबीर लगा के आसिरबाद लेला. महतारी के दर्जा देला. गाँव में कवनो जाति के स्त्री बेटी-पतोह, बहिन-फुआ, भउजी-चाची-ईया होली.\nजब समाज तरक्की करेला तs ओकरा हर चीज में बदलाव होला, लोग के रहन-सहन, विचार-व्यवहार, आहार भी बदलेला. सिनेमा आ संगीतो त समाजे से जुड़ल बा. एही से हमनी के एहू में बदलाव के आशा करेनी. ओसही भोजपुरिया समाज कहाँ से कहाँ पहुँच गइल, देश दुनिया में झण्डा गाड़ देलस, गाँव-बधार के रंग-रूप बदल गइल बाकिर एकर संगीत आ सिनेमा में कवनो विशेष बदलाव ना भइल; लोकेशन, टेक्नोलॉजी के छोड़ के. अभियो भोजपुरी सिनेमा के कंटेन्ट 40 साल पीछही चलsता आ गीत-संगीत के कंटेन्ट त पता ना कौना दुनिया में चलsता.\nजब हिन्दी, अंग्रेजी, पंजाबी, मराठी आदि भाषा के गीत-संगीत के फ़िलॉसफ़ी, अलंकार, रूपक में नया-नया प्रयोग होता, भोजपुरी आपन ह्रास के तरफ बढ़ रहल बा. ई नइखे कहल जा सकत कि भोजपुरी में बदलाव नइखे होत; होता, लेकिन निरर्थक. जवना के कवनो माने मतलब नइखे निकल सकत. भोजपुरी सिनेमा के गीतकार आ संगीतकार लोग बेडरूम से बाहर निकलिये नइखे पावत. चोली, लहंगा, नाभि, शारीरिक उभार के आस पास ही एह लोग कल्पना गोता खाता. कुछ आउर सोच सकेला लोग, अइसन बुझाते नइखे. कई बार अइसन लागेला कि भोजपुरी के ई सब तथाकथित सुपरहिट गाना लिखे वाला लोग के दिमाग, का हरदम यौनेच्छा से कुत्सित रहेला, जे ओकरा आगे कलमे ना बढेला?\nकुछ साल से एगो अउरी प्रयोग होता, भोजपुरी गाना में हिन्दी शब्दन के खिचड़ी बनावे के. अधिकतर गाना में शुरुआत त भोजपुरी के शब्द से होता लेकिन बोल के अंतिम में हिन्दी सहायक क्रिया के इस्तेमाल कर दिहल जाता. गनवे अधभेसर हो जाता. बात प्रयोग के होता त भोजपुरिया कलाकार आ गीतकार लोग के ई प्रयोग कइसे छूट सकेला जवना में जाति सूचक गाना के बाढ़ आइल आ ओकरा चलते केसो फ़उदारी भइल. 2018 में रितेश पांडे के गाना आइल पांडे जी का बेटा हूँ चुम्मा चिपक के लेता हूँ. फेर ई गाना फिल्म में चिंटू पांडे पर फिल्मावल गइल. फिल्म के बड़ा चर्चा भइल, लोग बड़ा चाव से सुनल. तुरंते ओकर जवाब में एगो गायक अजय लाल यादव सागर गाना गवलस, पांडे जी की बेटी हूँ चुम्मा चिपक कर देती हूँ. एह पर कुछ लोग के एतना खराब लागल कि ओह गायक के कोर्ट ले जाए के पड़ल आ जुर्मानो भरे के पड़ल. कहे के माने बेटा पर जवन लोग आनंद उठावल, बेटी पर ऊ लोग नाराज हो गइल.\nएकरा पहिलहूँ जातिसूचक गाना के इतिहास रहल बा जइसे जादो जी बोली कहवाँ ले जाइब, बिना पियले तिवारी जी के नासा भइल बा. बाकिर पांडे जी वाला गाना एगो बड़हन बदलाव के शुरुआत भर रहे. ओकरा बाद त गीतकार आ म्यूजिक डायरेक्टर लोग के प्रतिभा के जवन गटर खुलल ओह में अहिरान, बाबुआन, ठकुरान, पंडित, कुशवाहा सभे बजबजा गइल. गायक लोग में अइसन गीत के लेके होड़ लाग गइल. गायक लोग अपना-अपना जाति के झण्डा ढोअल चालू कर दिहल लोग. बीच में तनी विराम आइल ह कोरोना के चलते तs गीतकार-गायक लोग के रचनात्मकता कोरोना के चोली आ लहंगा में घुसावे तक पहुँच गइल ह. केहू लॉकडाउन में लूडो खेलल ह त केहू के मउगी पबजी खेल के मर्द से सब्जी कटववली ह. केहू सेनीटाइजर लगा के चुम्मा लेत रहल ह तs केहू के बुझाइल ह कि लॉकडाउने में ओकर जवानी बीत जाई. फेर लॉकडाउन खुलते उ सभ तथाकथित भोजपुरिया गायक, गीतकार, संगीतकार छुटहा भइंसा लेखां भोजपुरी के इज्जत चरे निकल गइल ह लोग.\nएक जाना बीर बहादुर गायक गवलें हं कि नजरी मिलाव बबुआन से, भोरे नमरी ले जइहे तू बान्ह के. फेर गाना आइल ह कि ‘बबुआन इधर है’ आ गाना में कहन केतना दूरदर्शी बा कि भूला जइबू गली अहिरान के गोरी, मजा जब पइबू बाबुआन से गोरी’. बाबुआन गाना में आपन हक जमावते रहले हं तले अहिरान भी काहें पीछे रहिहें. एने से एगो बाबू साहब सुपरस्टार आपन हक हिस्सा फरिअवले हं तले दोसरा ओरी से अहिरान के सुपरस्टार कबजिया लेहले हं. ऊ तs सभ जाति के स्टार, सुपरस्टार, मेगास्टार लोग के हक मारे आ गइले हं. उनके गाना के बोल त माने का कहेम, सोना में मढ़वावे वाला बा. यथा, चौबे जी चौबीस घंटा करsतारे पीछा, पांडे जी चुम्मा के माँगत बाड़ें भीच्छा, जियल जुलुम कइलें बाबू साहब जान के, दाल गले नाहीं देहब बाबुआन के, तू जान हऊ अहिरान के.\nमिला जुला के बात ई बा कि कमजोर के मेहरारू आ गाँव भर के भउजी. भोजपुरी के गायक, गीतकार लोग के सब हक-जायदाद लइकिए में समाइल बा, आ ओकरा खातिर उ लोग अपना जातिगत धौंस के भी इस्तेमाल कर रहल बा लोग. समाज के एक बड़ वर्ग जातिगत व्यवस्था के नकारे के प्रयास कर रहल बा आ ई पॉपुलर माध्यम के लोग ओकरा के गीत-गवनई में ढाल के बढ़ा रहल बा. सभे जानत बा कि गीत-संगीत के समाज पर केतना असर पड़ेला आ एह डिजिटल समय में त अउरी जब लइका-सेयान-बूढ़ सभे इंटरनेट पर रायता के जइसन फइलल ई सब कूड़ा के उपभोग क सकेला.\nआपन भोजपुरी समाज त अइसन कबो ना रहे. इहाँ त हँसी-मजाक करे वाला देवर भउजाई के गोड़ प अबीर लगा के आसिरबाद लेला. महतारी के दर्जा देला. गाँव में कवनो जाति के स्त्री बेटी-पतोह, बहिन-फुआ, भउजी-चाची-ईया होली. ई का गावsतारs सन ए चनेसर ? का समाज में स्त्री के इज्जत अतने ले बा कि लोग ओकरा पर आपन हक जमावे, ओके आपन काश्तकारी जमीन बूझे, ओकरा के ऑबजेकटिफ़ाई करे. का अइसन गीत लिखे, बनावे आ गावे वाला के आपन माई, बहिन, बेटी नइखे? का उ दोसरा के बेटी-बहिन खातिर गावsता आ दोसर ओकरा बेटी-बहिन खातिर गावsता. आ एह आपस के रार में स्त्री के इज्जत तार-तार होता. स्त्री के सामान बुझे वाला सिनेमा आखिर समाज के कहाँ ले जाता ???\n23 साल पहिले लिखल आपन एगो कविता इहाँ उधृत कइल जरुरी समझत बानी. कविता के शीर्षक बा – संस्कृति. तब भोजपुरी अल्बम के दौर रहे आ अइसने कुल्हि गीत बनत रहे. उहे लोग नू उठ के आइल सिनेमा में. ओह गीतन से हमार मन खिन्न हो गइल आ आक्रोश में कविता ई कविता फूटल –\n(……जइसे ऊ कवनो\nकोठावाली के बेटी होखे…\nभा कवनो मजबूर लइकी के\nगटर में फेंकल\nनाजायज औलाद होखे.)\nचाटत बा दीमक\nसूंघत बा तेलचट्टा\nआ काटत बा मूस.\nएह दूनू का बीचे\nभोजपुरी के भ्रम में\nहिन्दी के सड़ल-खिचड़ी चीखत\nआ भोजपुरिये के जरल भात खात\nठाढ़ बा, भोजपुरिया जवान !!!\nTags: Bhojpuri, Bhojpuri News, Bhojpuri songs, Pawan singh, Ritesh pandey, UP, झारखंड, पटना, बिहार, रांची, वाराणसी\nFIRST PUBLISHED : February 03, 2021, 12:15 IST\nPUC नहीं होने पर घर पहुंचेगा 10 हजार का चालान! पर‍िवहन व‍िभाग बना रहा स‍िस्‍टम\nOh No... कपिल शर्मा के पोस्टपोर्न हुए न्यूयॉर्क वाले शोज, जानें क्या है माजरा


हैदर काजमी अब रविकांत का फिल्म में – Anjoria\nसुपर डुपर हिट फिल्म ‘रंगबाज’ के जरिए आपन रंगबाजी देखा चुकल भोजपुरी सुपर स्टार हैदर काजमी अब इलाहाबाद में आपन रंगबाजी देखइहें. जी हँ ! हैदर काजमी हाल ही में निर्देशक रविकांत के अगिला फिल्म साईन कइले बाड़न जवना के शूटिंग एक नवंबर से इलाहाबाद में होखे जा रहल बा, ‘रंगबाज’ से रातों रात छा जाए वाला हैदर काजमी एह घरी भोजपुरी वर्ल्ड में सबकर चहेता बन गइल बाड़न. हर निर्माता हैदर काजमी के लेके फिल्म बनावल चाहत बा बाकिर हैदर काजमी के कहना बा कि ऊ बस निमने फिलिम सकारत बाड़न. निर्देशक रविकांत के फिल्म के हैदर काजमी कमाल के फिल्म बतावत बाड़न. कहलन कि कहानी सुनते हँ कह दिहलन.\nहैदर काजमी एगो अउरी फिलिम करत बाड़न, ‘कालिया’. एहु फिलिम में रंगबाजे वाली तिकड़ी बिया. जइसे कि हैदर काजमी, रानी चटर्जी अउर निर्देशक शिवराम यादव. शिवराम यादव के कहना बा कि हैदर काजमी कमाल के अभिनेता हउवन आ ‘रंगबाज’ एकरा के साबितो कर देखवले बा. ‘रंगबाज’ में हैदर काजमी एगो पुलिस इन्स्पेक्टर कृष्णा यादव के भूमिका निभवले जवना के एगो डायलॉग ‘अहिर हई’ दर्शकन का जुबान पर चढ़ गइल बा.


भोजपुरी भाषा अउर साहित्य खातिर भिक्षाटन - JaiBhojpuri.com\nPosted by Admin on September 27, 2011 at 1:30am\nछपरा। कुछ लोगन के, अउर खास कइ के कई गो नेता लोगन के ई लागेला कि भोजपुरी में साहित्य के कमी बा, लेकिन ओह लोगन के आँख खोले खातिर एगो मुहिम शुरु हो गइल बाटे। बिहार के सारण जिला के छपरा नारायण नगर के नेयाजी टोला में एगो घर बा। एह घर में 10,000 से बेसी किताब जमा बाटे, अउर एह में से 8,000 से बेसी किताब अउर पत्र-पत्रिका भोजपुरी में बाटे। एह किताबन में भोजपुरी के प्रसिद्ध रचनाकार भिखारी ठाकुर अउर पूरबी के बादशाह महेंद्र मिसिर के कुल्ह रचना उपलब्ध बाडी सन। एकरा अलावा जनसहयोग से प्रकाशित वसुनायक रचनावली के भी एहिजा पाठकन खातिर सुलभ करा दिहल गइल बाटे। एह मुहिम के शुरुआत से लेके एह अंजाम तक पहुँचाये वाला व्यक्ति के नाम हवे विश्वनाथ शर्मा। साल 2006 में शिक्षक के पद से रिटायर भइला के बाद 65 बरिस के उमिर में भी शर्मा जी लगातार भोजपुरी रचनाकारन, प्रकाशकन अउर सुधी पाठकन से संपर्क साधे खातिर बिहार, झारखंड, पश्चिम बंगाल, उत्तर प्रदेश, दिल्ली, मध्य प्रदेश अउर छतीसगढ़ के चक्कर काटत रहेलन। भोजपुरी साहित्य के भिक्षाटन के उनकर पंक्ति "जाहिल स हम घुमत बानी, साहिल स मांद खोदत बानी, कहां हमर भोजपुरिया भाई, कहां उनकर रचना भुलाई..." कवनो मंत्र से कम नइखे।शर्मा जी कहेलन कि उनकर तीन गो माई बा लोग - "एगो जन्म देवे वाली, एगो माई-भाषा, अउर एगो राष्ट्रमाता।'' एही से ऊ अपना मातृभाषा के सेवा खातिर अपना मासिक पेंशन (18,000 रु.) के एक-तिहाई हिस्सा भोजपुरी साहित्य के सृजन पर खर्च करेलन। भोजपुरी के प्रति अगाध लगाव के वजह ऊ अपना दिवंगत माई-बाबुजी के मानेलन, जे बचपन से उनका में ई भावना पैदा कइल। 1964 में शर्मा जी भोजपुरी में कविता अउर कहानी लिखल शुरु कइले रहलन, लेकिन शिक्षक बनला के बाद ऊ क्रम टूट गइल रहे, जेकरा के रिटायर भइला के बाद ऊ दोबारा शुरु कइले बाडन।भोजपुरी किताबन के अपने आप में अनूठा एह संकलन में राजेश्वर शांडिल्य, गणेशदत्त किरण, रसिक बिहारी ओझा निर्भीक, अरुणेश नीरन अउर मोतीलाल उपाध्याय जइसन विख्यात साहित्यकार लोग कई-कई दर्जन किताब उपलब्ध करवले बा। एतने ना, कई गो लेखक अउर प्रकाशक अब उनका एह अभियान के मददगार बन गइल बा लोग। अपने माई-बाबुजी के नांव पर स्थापित रामसखी रामबिहारी स्मृति पुस्तकालय-सह-शोध संस्थान से ऊ अपना पत्नी, पुत्र आनंद अउर पुत्रवधू अमृता के भी जोड़ले बाडन। एक ओर उनकर पत्नी उषा शर्मा किताबन के रखरखाव में सहयोग करली, ओहिजे कंप्यूटर इंजीनियर आनंद के पास वेबसाइट के जिम्मेदारी बाटे। ई पुस्तकालय शोध के छात्रन में भी खासा लोकप्रिय हो गइल बाटे। शोध के छात्र मृत्युंजय कुमार के कहनाम बा कि ''पुस्तकालय एतना समृद्ध हो गइल बा कि भोजपुरी पर शोध करे वालन के काम एहिजा अइला बिना पूरा भइल मुश्किल लागेला।'' साल 2010 में विश्व भोजपुरी सम्मेलन के झारखंड इकाई द्वारा "झारखंड रत्न" से सम्मानित विश्वनाथ शर्मा जिला भोजपुरी साहित्य सम्मेलन के महासचिव भी बाडन। उनकर कहनाम बा कि, ''भोजपुरी साहित्य के समृद्धि से ही भोजपुरी के संविधान के आठवीं अनुसूची में शामिल भइला के राह खुल जाई, अउर ई सब प्रयास ओकरे खातिर कइल जाता।" भोजपुरी के विकास में लागल एह महान शख्सियत के भोजपुरिया डॉट कॉम अउर जय भोजपुरी परिवार के सलाम। अगर हमनी का इनकर देखावल राह पर एको कदम बढा पइनी जा, त हमनी के आये वाली पीढी खातिर एगो समृद्ध भाषा, साहित्य अउर संस्कृति छोड जाएब जा। एगो अइसन विरासत छोड पायेब जा, जवना पर अगिला पीढी नाज करी। (साभार: आज तक)\nएह खबर के हमनी के सहयोगी वेबसाइट भोजपुरिया डॉट कॉम पर एहिजा देखल जा सकेला:\nComment by Brij Kishor Tiwari on September 27, 2011 at 8:02am जय भोजपुरी आ प्रणाम ...............बहुत गर्व होत बा जी एह मूर्धन्य शक्सियत के जान के ..............\nविश्वनाथ शर्मा जी के सम्मलेन में आमंत्रित कईल जाव ,हमनी के भी दिशा निर्देश में सहायक होई !\nजय भोजपुरी Comment by Rajesh Yadav on September 27, 2011 at 10:51am Pranam aa Jai Bhojpuri,\nAtyantt sukhdayak samachar aa Brij Bhai ki nivedan per gour kail jav vishwanath sharma ji ke karyakram me upasthithi khatir jese haman logan ke bhi eh Maha purush ke ashirwad mile.\nJai Hind aa Jai Bhojpuri. Comment by नबीन भोजपुरिया ( NB ) on September 27, 2011 at 11:10am एडमिन जी प्रनाम आ जय भोजपुरी\nएह समचार के पढला के बाद बस एह महान भोजपुरिया खाति हमार मुडि इँहा के नमन करे खाति नई जात बा , हम सत सत नमन करत बानी एह महान भोजपुरिया के खांटी भोजपुरिया के असल भोजपुरिया के !\nजे नाव चमकावत बा आ अगुआ बनल बा भोजपुरी के उ कम से कम एक हाली एह खबर के पढो आ सोचो की उ का करत बा भोजपुरी खाति !\nबहुत बहुत धन्यवाद राउर जे एह खबर के हमनी संगे बंटनी !\nबृज भाई के बात से हमहु सहमत बानी ,,, अगर कुछ चानस मिले आ जोगाड बईठ जाउ त इहा के पंजवार बोलावल जाउ !\nजय भोजपुरी Comment by Rajeev Mishra "राजीव भोजपुरिया" on September 27, 2011 at 2:36pm एडमिन जी प्रणाम ,\nपहिले त ररुर हार्दिक धन्यवाद परिचय करवला खातिर\nऔरु सभे लोग जतना भोजपुरी खातिर आपन तन मन धन\nतीनो से जुटल बानी शर्मा जी जैसन व्यक्तित्वा समाज खातिर उदाहरण\nरहेला कोटि कोटि नमन बा उन्हा के औरु सहयोगी जन के !\nजय भोजपुरी जिय भोजपुरी ! Comment by भास्कर रंजन "सूर्य" on September 27, 2011 at 2:45pm परनाम एड्मिन जी,\nधन्यबाद एह खबर ला ...\nभोजपुरी के एह महान सेवक के हमार सत सत नमन बा । हमहूँ इहे कहब की शर्मा जी जइसन आदमी ही हमनी के सम्मेलन के शोभा हो सकत बा ... हमनी के राह देखावे में उहाँ के लमहर जोगदान हो सकत बा ... अगर हो सके त उहाँ के न्योता पेठावल जाव आ मुख अतिथ बने के निहोरा कइल जाव ...\nजय भोजपुरी ... Comment by Rajesh Yadav on September 27, 2011 at 4:28pm Bhaskar Bhai ke eh sujhav (CHEAF GUEST) ke hum samarthan karat bani.\nJai Hind aa Jai Bhojpuri. Comment by Sudhir Kumar on September 27, 2011 at 5:57pm बहुत बढिया खबर बा, आ हमनी के चाहीं कि शर्मा जी से मिलल जाव, अउर अगर संभव होखे त कुल्ह किताबन के स्कैन कइ के इंटरनेट पर उपलब्ध करावल जाव। हमनी के कोशिश करे के चाहीं कि एह पुस्तकालय के बारे में ज्यादा से ज्यादा लोग जान सको। भोजपुरी के एह सच्चा सिपाही खातिर हमनी का अगर एतना भी क पवनी जा, त एगो उपलब्धि कहाई... Comment by sanjay panday on September 28, 2011 at 11:31am edmin ji parnamajai bhojpuri |\nbahut niman khabar ba ,koti-koti parnam ba sharmaji ke |\nsudhir bhai ji ke vichar bhi bahut badhiya ba , net par aai ta\npuri duniya me log padhi |\nbahut bahut dhanyavad ba |\nsanjay pandey Comment by jitendra kumar thakur " dev " on September 28, 2011 at 6:55pm जय भोजपुरी\nसबसे पहिले एडमिन जी अवरी विश्वनाथ शर्मा जी के बहुत-बहुत बधाई बा कि उहा के एह उमिर में आके माई भोजपुरी के सेवा में तत्पर बानी | भोजपुरी साहित्य के प्रति उहा के दीवानगी देख के हमार दिल उहा के बार-बार प्रणाम करता |\nComment by Brij bhushan choubey on September 30, 2011 at 1:29pm पहिले त परनाम ब़ा विश्वनाथ शर्मा जी के आ सलाम ब़ा उहांके जज्बा के उहाँ के अपना भषा के प्रति प्रेम के ,लगाव के, विश्वाश के , दुनिया मे कुछ आदमी होलन जवन कुछ करेलन आ ओकर मे विश्वनाथ जी एक बानी हमनी के उहाँ से सीख लेबे के चाही समाज के असली सेवा सभ्यता सांस्कृति के विकाश साहित्य से ही कइल जा सकत ब़ा एह काम के इहाँ का पुरा करेमे लगल्बानी इ बहुत बड उदाहरण ब़ा | जय भोजपुरी | Comment


बतकुच्चन – ४ – Anjoria\nबतकुच्चन – ४\nOct 31, 2010 कूटल, कोड़ल, थूरल\nओह दिन एगो टीवी चैनल पर संगीत के रियलिटी शो देखत रहीं. एगो गायिका गीत गावत रही, “सईंया के थूरल देहिया….” मतलब उनकर रहे “सईंया से थुराइल देहि” के आ गावत रहली “सईंया के थूरल देहिया..”. कुछ देर मन में चकोह नाचल जरुर कि एह गाना के श्लील कहीं कि अश्लील ? बाकिर ओह चकोह में हम ढेर देर ले ना अझुरइनी आ सोचे लगनी कि भोजपुरी में श्लील भा अश्लील खातिर कवन ठेठ शब्द होखी ? बहुतो सोचला का बाद कवनो शब्द ना मिलल. काहे ? का एहसे कि ऊ त बाल मन का तरह निरपेक्ष बा सबकुछ से. ओकरा त बस शृंगार रस के अनुभूति चाहीं. बाकिर लोग बा जे भोजपुरी में अश्लीलता के सवाल रहि रहि के उठावत रहेला आ हमनी भोजपुरिया ओह लोग का बाति में अझुरात जानी जा.\nअब एह विषय के हम ढेर देर ले ना फेंटब. काहे कि बाति शुरु भइल रहे थूरल आ थुरइला से आ ओकरे के कूटे के बा. श्लील भा अश्लील पर फेर कहियो लिखब. आजु इहे सोचीं कि थूरल आ कूटल में का फरक बा. जब केहू के बिना घेरले थूरल जाव त ऊ थुराई होला बाकिर अगर ओकरा के घेरि बान्हि के थूरब त ऊ कुटाई हो जाई. खल में बा ओखर में जब मूसल भा मूसर के मारि पड़ेला त ओकरा के कूटल कहल जाला काहे कि तब कूटावे वाला सामान ओखर में घेराइल रहेला. बाकिर ओह गीत में थूरल का जगहा कूटल राख दिआव त का मतलब बदलि जाई ?\nरउरा कहब कि महाथेथर आदमी बा, एके बतिया ले के तब से अझुरवले बा. त चलीं एही पर बाति कइल जाव कि थेथर भा थुथूर, आ हेहर में का फरक होला ? थेथर भा थुथूर ओकरा के कहल जाला जवना पर मार कुटाई के कवनो असर ना पड़े आ ऊ अपने बाति पर अड़ल रहि जाला. मतलब कि जे थुरइलो पर ना सुधरे से थेथर हऽ, बाकिर हेहर ? हेहर ओकरा के कहल जाले जेकरा के कतनो हे हें करीं ऊ मानी ना, अपने धुन में लागल रही. त जे बाति से समुझवला पर ना माने से हेहर आ जे लात के देवता होखे से थेथर. कुछ कुछ थेथरे से मिलत जुलत होला पिटउर. बाकिर थेथर आ पिटउर दुनु एकदमे अलगा मलतब के शब्द होला.\nपिटउर ऊ जे अकसरहा पिटात होखे. कवनो कवनो नेता खास कर के पिटउर होलें. कहीं लाठी चलो ऊ जरुर पिटा जइहें बस ओहिजा उनका होखे के चाहीं. बिहार के एगो मंत्री अपना छात्र नेतागिरी का दौरान अइसने पिटउर रहलें. कवनो आन्दोलन होखो. अगर चौबे जी शामिल बाड़ें त पिटइहें जरुर. पिटउर आ थेथर में सबले बड़ अन्तर इ होला कि पिटउर कवनो जिद्द पर अड़ि के पिटाला जब कि थेथर अपना थेथरई का चलते. पिटउर बाति कहला का चलते पिटाला जबकि थुथूर पिटाए खातिर बाति कहेला.\nसोचतानी कि एहसे पहिले कि रउरा पाठक सभे हमरा के थूरे का मूड में आईं ओहसे पहिले हम विदा ले लेत बानी. हो सकेला फेर कबो एह पर चरचा करब कि ऊ गायिका “सईंया के कोड़ल देहिया..” काहे ना गवलसि ?\nOne thought on “बतकुच्चन – ४”\nMukesh Yadav[C.A.T, Branch-CIVIL,ROORKEE(UTTRAKHAND)]Said... says:\ne bhaia raua ta batiya ke matlab nikale ke dam lihni h,


कई गो फिलिम में व्यस्त बाड़े बालेश्वर सिंह | Anjoria's Weblog\nकई गो फिलिम में व्यस्त बाड़े बालेश्वर सिंह\nPosted on जनवरी 23, 2012 by Anjoria\nकई गो भोजपुरी फिलिकन में कई तरह के किरदार करिके आपन अभिनय क्षमता साबित कर देखावे वाला अभिनेता बालेश्वर सिंह अब कई फिलिमन में खलनायक के किरदार निभावत बहुते बिजी हो गइल बाड़न. उनुकर शुरूआती सफर त बहुते संघर्ष वाला रहल बाकिर कहन जाला नू कि “मेहनत करे वाला कबो हारे ना” से एही कहाउत के सांच साबित करत बालेश्वर सिंह एह साल कई गो भोजपुरी फिलिमन का शूटिंग में बिजी हो गइल बाड़े.\nफिल्म “चुन्नुबाबू सिंगापुरी” में हैवानियत के हद पार कर जाये वाला निर्दयी खलपुरूष का रूप में जल्दिये नजर अइहे बालेश्वर आ फिल्म “रूपया के बोलबाला” में दू गो दोस्तन का बीच आपसी रंजिश पैदा करे वाला दगाबाज दोस्त के किरदार कइला का अलावे ऊ फिल्म “गर्दा उड़ा देब’ में खून के पियासल दारोगा के किरदार में गजब के काबिले तारीफ काम कइले बाड़न. गर्दा उड़ा देब भोजपुरी का अलावे छत्तीसगढ़ीओ भाषा में “ग़दर मताही” के नाम से बनावल जात बा जवना में कबो एडिशनल एस.पी. रहल शशिमोहन सिंह अब भोजपुरी फिल्म जगत में उतरल बाड़े.\nफिल्म गरदा उड़ा देब के निर्माता हउवे सुखजीत सिंह धामी, सह निर्माता आर.के. श्रीवास्तव आ पियूष नवानी, अउर लेखक सह निर्देशक हउवन रजनीश झांजी. खास किरदारन में शशिमोहन सिंह, बबली, रीतू पाण्डे, प्रदीप कौशिक, बाली कुर्रे, मिनी झांजी, लक्षित हर्षुल, पूरण किरी, हेमलाल, अउर बालेश्वर आ आइटम डाँस में सम्भावना सेठ बाड़ी.\n(अपना न्यूज के रामचन्द्र कुंदन के भेजल रपट)\nThis entry was posted in कलाकार and tagged बालेश्वर सिंह by Anjoria. Bookmark the permalink.


ऊहचुह में फँसल संप्रग सरकार – Anjoria\nसितम्बर 10, 2010 संप्रग सरकार\nकवनो सरकार के कूवत के इम्तिहान संकट का घरी में ओह संकट में जूझे के ओकरा कोशिश से झलकेला. बाकिर यूपीए सरकार का कोशिश में आत्मविश्वास कम देखात बा असमंजस बेसी. सोमार का दिने प्रधानमंत्री कह दिहले कि देश में 37 प्रतिशत लोग गरीबी रेखा से नीचे बा ओह लोग के फोकट में अनाज ना दिहल जा सके.\nमंगलवार को मानव संसाधन विकास मंत्री कपिल सिब्बल बड़का स्कूलन से कहले कि ऊ गरीब बच्चवन के मुफ्त में पढ़ावसु. यदि ऊ स्कूल अपना कुल दाखिला के 25 फीसदी गरीब बचवन के नइखे राखत तो ओकरा के बंद कर दिहल जाई. अपना पहिला कार्यकाल में ई अपना कई गो महत्वाकांक्षी योजना से जनता के विश्वास जीतले रहुवे. जनता ओकरा के एही भरोसे दूसरका बेर सत्ता सँउपलसि कि ऊ एह योजनन के अमल में ले आई. बाकिर जल्दिये साफ हो गइल कि ऊपर से मजबूत लउके वाली सरकार भीतर से बिखरल आ बँटल बिया.\nकांग्रेस आ सरकार में, कांग्रेस आ घटक दलन में आ खुद मंत्रियन का बिचे आपसी संवाद भा तालमेल खोजलो पर नइखे लउकत. मलिकार नेतृत्व के लाचारीओ साफे झलकति रहत बा. अपना पहिला कार्यकाल में न्यूक्लियर बिल के पक्ष में डटके खाड़ रहे वाला प्रधानमंत्री महंगाई भा दोसरा सवालन पर अपना ओर से कवनो पहल करत नइखन लउकत. चुप्पिये साधन उनका बेहतर बुझात बा आ जब बोलतो बाड़न त बोली मे बेरुखीए रहत बा. कई हालि मीठ बोलीए से काम बनि जाला आ कुछ देखावटीओ कदम से जनता के खीस शान्त हो जाला. बाकिर ई सरकार एकरो खातिर तइयार नइखे लउकत.\nसंसद में वित्त मंत्री प्रणव मुखर्जी आ योजना आयोग के उपाध्यक्ष मोंटेक सिंह अहलूवालिया महंगाई की सप्रसंग व्याख्या जरूरे कर दिहले बाकिर ई ना बतवले कि सरकार का लगे एकरा जकड़न से निकले के कवनो राहो बा कि ना. जनता अर्थशास्त्र के सूत्र ना समुझल चाहस. ओकरा के कारणे गिना के शांत ना कइल जा सके. ओकरा त ठोस उपाय के दरकार बा. ए सूरदास घीव पड़ल कि ना ? कड़कड़ाव तब नू जानी.\nअपना दोसरा कार्यकाल के शुरुआत में जब कांग्रेस अपना मंत्रियन के सादगी से रहे के हिदायत दिहलसि त लागल रहुवे कि पार्टी एगो नया राजनीतिक संस्कृति के शुरुआत कइल चाहत बिया जवना के झलक सरकार का नीतियो में मिली.बाकिर सब ढाक के तीन पात निकलल. पहिले त बिच बीच में कांग्रेस अध्यक्ष सोनिया गांधी सामने आके कुछ ना कुछ आश्वासन दे देत रहली. लागत रहुवे कि सरकार को मॉनिटर करे वाली एगो सत्ता बा जहवाँ जनता के शिकायत के सुनवाई संभव होखी. बाकिर पिछला कुछ महीना से उहो सुस्त पड़ गइल बुझात बाड़ी. सरकार अपना भाषा आ कामकाज के तौर-तरीका से नौकरशाहे लउकत बिया. समस्यन के सझुरावे खातिर ओकर ठंडापन कवनो एनजीओ जइसन बा. अगर ई अपना चरित्र में राजनीतिक रहित आ राजनीतिक हल पर भरोसा करित त आजु कश्मीर के ई हाल ना भइल रहित. केंद्र सरकार शुरू में बस अतने जरुरी समुझलसि कि कुछ अउरि सुरक्षा बल भेज दिहलसि. ओकरा अलावे ऊ सब कुछ उमर अब्दुल्ला का हवाले छोड़ के निश्चिंत बइठल रह गइल. जबकि कश्मीर के जानकार राजनीतिक विश्लेषक आ बुद्धिजीवियन का राय में सगरी समस्या मुख्यमंत्री के लड़िकबुद्धि का चलते अतना गम्हिराह हो गइल बा.\nअब जाके गृह मंत्री चिदंबरम राज्य के जनता के दिल जीते आ राजनीतिक वार्ता के बाति कर रहल बाड़न. ई तत्परता शुरूवे में काहे ना देखावल गइल ? नक्सलवाद से निपटल लेइयो के कमोबेश चिदंबरम शुरू में त जोश देकवले आ ई मान के चललन कि सक्तिये से एह संकट के समाधान हो सकेला. सुरक्षा बल के कार्रवाई तेज कइला के असर ई भइल कि माओवादी पहिलहू से बेसी आक्रामक हो गइले. चिदंबरम अपना तरीका के लेके कुछ अधिके आश्वस्त रहले. ऊ एह संबंध में राज्य सरकारन के बातो सुने के तईयार ना रहले. उनका तौर-तरीकन पर उनही के पार्टी के नेता दिग्विजय सिंह सवाल उठवलन. एहसे साफ हो गइल कि कांग्रेसो में एह मसला पर मतभेद बा. पहिले त दिग्विजय के चुप करावल गइल बाकिर बाद में पार्टी घुमा-फिराके उनही के भाषा बोले लागल आ चिदम्बरम शांत हो गइलन.\nअबही समुझ में नइखे आवत कि संप्रग सरकार के माओवाद के खिलाफ असली स्टैंड का बा ? जवना तरह अइले दिने सुरक्षाकर्मी मरात जात बाड़न ओहसे सरकार के अभियाने पर सवाल उठ जात बा आ सरकार के भारी किरकिरी हो रहल बा. पर्यावरण मंत्री जयराम रमेश चीन में जाके गृह मंत्रालय के खिंचाई कर दिहलन त भूतल परिवहन मंत्री कमलनाथ जयराम रमेशे के कठघरा में खड़ा कर दिहलन. कमलनाथ योजना आयोगो पर हमला कइलन जवना के कड़ा प्रतिवाद उपाध्यक्ष मोंटेक सिंह अहलूवालिया कर दिहलन. रहल सहल कसर पूर्व केंद्रीय मंत्री मणिशंकर अय्यर पूरा कर दिहलन. ऊ कॉमनवेल्थ गेम्स का आयोजने का औचित्य पर सवाल उठा दिहलन. कांग्रेस आलाकमान का सामने निश्चये एगो बड़हन चुनौती बा. ओकरा सरकार के एह मौजूदा गतिरोध से बाहर निकाले के पड़ी.


पटना धमाका के तार इण्डियन मुजाहिदीन से जुड़ल – टटका खबर\nपटना 28 अक्टूबर (वार्ता) पटना मे भाजपा के हुंकार रैली में करावल सीरियल विस्फोट के तार आंतकवादी संगठन इंडियन मुजाहिदीन से जुड़त मिलल बा. दू गो आतंकियन के गिरफ्तार क लीहल गइल बा आ अठारह जने के तलाश होखत बा.\nराज्य के अपर पुलिस महानिदेशक विशेष शाखा राजेश चंद्रा बतावत बाड़े कि विस्फोट के महज कुछ घंटा भितरे पुलिस एह मामिला के सलटा लिहलसि. बतवलन कि पहिला कामयाबी ओह घरी मिलल जब पटना जंक्शन का बगल का शौचालय मे भइल बम धमाका का तुरते बाद इम्तियाज अंसारी के गिरफ्तार क लीहल गइल. ओकरा से पूछताछ में अउरी जानकारी मिलत चल गइल आ बम धमाका के गुत्थी खुलत चल गइल.\nराजेश चन्द्रा बतवलन कि रांची के हटिया थाना के धुर्वा के रहे वाला मो.इम्तियाज अंसारी अपना संघतिया एनुल अंसारी उर्फ तारिक संगे सबेरही रांची से एगो निजी बस से पटना पहुंचल रहे. ओकरा बाद पटना जंक्शन का बगल के शौचालय मे जब एनुल अंसारी टाइमर सेट करत रहुवे तबहिए विस्फोट हो गइल आ ऊ घवाहिल हो गइल. धमाका का बाद ओहिजा मौजूद रेल पुलिस के नजर एनुल का लगही खड़ा इम्तियाज पर पड़ल जवना का लगे ओही तरह के बैग रहुवे जइसन एनुल का लगे रहल.\nएकरा बाद इम्तियाज के ध लीहल गइल आ ओकर तलाशी लिहला पर ओकरा पाकिट से एगो कागज मिलल जवना प दस गो मोबाइल नंबर लिखल रहुवे. एगो नंबर ओकरे मोबाइल के रहल जवना से पता चल गइल कि मोबाइल नंबर नया ह. छानबीन से पता चलल कि बाकिओ नंबर रांचीए के ह.\nपुलिस तुरते रांची पुलिस से सम्पर्क कइलसि आ ओहिजा इम्तियाज के घरे छापा मार के ओहिजा से पांच लाख रूपिया नगद, प्रेशर कुकर बम, विस्फोटक, फर्जी आई कार्ड, जेहादी साहित्य अउर सीडी मिलल. इम्तियाज के फोन डिटेल निकलवा के इहो पता चलल कि ऊ दुबई आ पाकिस्तान से संपर्क मे रहुवे. इम्तियाज के मुजाहिदीण आतंकी यासीन भटकल के नजदीकि संघतिया बतावल जात बा.\nपूछताछ मे इम्तियाज बतवलसि कि जवन आदमी ओकरा के ई काम दिहलसि ओकरा के उ चिन्हत नइखे. फोटो देखवला पर ऊ तहसीन उर्फ मोनू आ वकास के चिन्हलसि. तहसीन आ वकास प 10 लाख रूपिया के ईनाम घोषित बा.\nपटना के वरीय पुलिस अधीक्षक मनु महाराज बतवलन कि आतंकी इम्तियाज के मदद करे खातिर तीन गो दोसरो गिरोह पटना पहुंचल रहे. हर गिरोह में छह जने रहले. सबही के बम लगावे के जगह आ समय बतावल रहे. ओकनी के कोशिश रहे कि रैली मे मंच का नियरा ले चहुप जा स. मकसद रहुवे कि बम धमाका करा ले रैली में भगदड़ मचा दीहल जाव जवना मे अधिका से अधिका लोग के जान लीहल जा सके.\nबिहार सरकार आतंकी इम्तियाज के पकड़े वाला सरकारी रेल पुलिस के कांस्टेबल रामपुकार सिंह के 25 हजार रूपया नगद इनाम देबे के एलान कइले बिया.\nTags: . हुंकार रैली, पटना धमाका\n«« इतिहास मे 28 अक्टूबर\nकांग्रेस संघ पर हमला बोललसि »»


आदमी बाड़न? (ललित निबन्ध) – Anjoria\nआदमी बाड़न? (ललित निबन्ध)\nJune 9, 2014 Editor निबन्ध, साहित्य 2\n– रामजीत राम\nभोजपुरिया अमन के संपादक प्रकाशक डा॰ जनार्दन सिंह (दाढ़ी में)\nबेटा के आदमी बनावे के तइयारी बड़ा जोर से बा कि बेटा के पढ़ाइब आ आदमी बनाइब. आजु आदमी के अरथ बदल गइल बा. इ देखि के कि आदमी बने आ बनावे के कला एतना तेज हो गइल बा कि डर लागता. एह तुफान के आवेश में सब मर्यादो टूटे ला आकुल बा.\nमन में एगो आस जागल कि समाज में पढ़ल लिखल लोगन के संख्या दिन पर दिन बढ़ऽता. एहसे समाज में फइलल अंधविश्वास आ मन के सकेतापन में कमी आई. बाकि होत बा ठीक उल्टा. आदमी में जलन, लोभ-स्वार्थ, दुराव, अहंकार आपन जड़ फइलावते जा ता. एह समय अब इहे कहल जा सकेला कि आदमी बनल बड़ा मुसकील काम बा. बाजारो भाव इहे कहऽता कि आप कठपुतली बन के आगे-पीछे घूमत रहीं, दांत निपोरत रहीं, गाल बजावत रही आ हंसे ठीक से ना आवे त हिहियात रहीं. ताकि आपन छाव-भाव आ खेती बनल रहे. अपना पढ़ला-लिखला के अभिमान में सब करम उलट होता. गुण धरम त बुझाते नइखे. पढ़ला-लिखला से त बढ़िया अनपढ़ आ गंवार बाड़न जिनका अक्षर भले ना चिन्हे आवे बाकी आदमी के बुनियादी सकल चीन्ह लेत बाड़न.\nगाँव-गँवार, खेती-बारी, गाय-भईंस, बैल-बकरी, मुरूगा-मुरगी, जिया-जन्तु आदि से भरल स्वर्ग कहल जात रहे. आज के दिन में इ स्वर्ग सपना जइसन बुझात बा. अइसे त आज लोगन के मन में अइसन सपना आ जाव त इहे समझ में आवेला कि दिन अच्छा ना बीती. काहें कि मन अब उपर के हाव-भाव, आकर्षण के गुलाम बन गइल बा. जीभ के, कान के, नाक के, आंख के चौबीसों घंटा सवाद चाहीं. सवाद नइखे त जिनिगी बेकार बा. जिनिगी बटले कहां बा! गुलाम आ जिनिगी दुनों एक साथ चलिये ना सकेला. जिये के नाम जिनिगी ह, आ, तिल-तिल कुहुकत, घसीटाइल अउरी करेजा छलनी गुलामी ह.\nआज देखला पर लागऽता कि उहे गंउवा फेकरत बा बाकि केहू के सुनातो नइखे. फेकरत-फेकरत बेतहासा गिरि के बेहोस पड़ल बा. चूल्लू भर पानी केहू देबे वाला नइखे कि चुल्लू भर पानी से ओकर प्राण आ जाव. आदरणीय कवि श्री चन्द्रकांत जी के कविता से लोगन के इ पता जरूर चली जाई कि गांव का रहल आ आजु का बा –\nघीउवा के दीयना जरेला नाहीं अंगना,\nदूबिया अछत ना देखाय.\nशंख ना सुनाई देले बाबा के मन्दिरवा\nपोथी पतरा गइले हेराय.\nतुलसी के चउर पर चउरा देखाला नाहीं,\nसंझिया ना दीयना बराय.\nअब नाहीं गंगा के होखेला पुजनियां,\nमहबर पियरी रंगाय.\nअब त मुरेखा पर उचरे ना कागा,\nअंगना ना गोबरा धोआय.\nटप-टप अंखिया से टपके ना अंसुआ,\nअब ना पिरीतिया नहाय.\nनाचे परजुनिया ना तीज त्योहारवा,\nबाजे ना जनमवाँ पे फूले के थरियवा,\nसोहर लाचारी ना गवाय.\nलोढ़वा से अब नाही होखे परिछनवां,\nसीलिया ना घरवा पुजाय.\nमड़वा धवाला नाहीं चउका पुराला नाहीं,\nखिचड़ी पे वर ना कोहाय.\nअब रजमतिया उचारे ना सगुनवा,\nगोबरा के गउरा बनाय.\nअइसन बिकसवा के अन्हिया बहल देखा,\nसब कुछ गइले उधियाय.\nगांव का रहल उपर दिहल कविता से जरुर मोटा-मोटी अनुमान लगबे करी बाकि आजु गांव का बा इ बात के समुझल आ बुझल बड़ा उलझन भरल सवाल बा. एह उलझन में लोग उलझि के उलझते जात बाड़न. सुलझे बाला चिन्ता आ सोच बहुत दूर भाग गइल बा. हँ! दिमाग जवना के बुद्धि कहल जा ता उ हर आदमी में बड़ा तेज हो गइल बा. लोग गुणा-भाग, जोड़-घटना, पहिले अंगुरी पर आ जमीनी पर खांच-खांच के करत रहल ह लेकिन अब उहो बात नइखे. जमाना के मुताबिक लोगन के पतो नइखे चलत मन ही में सब हिसाब बड़ा ठीक हो जाता. एह पर लोग अगरातो बा कि फलनवा के दिमाग बड़ा तेज बा.\nअदमी हंसत रहलन ह त करेजा चेहरा पर साफ-झलकत रहल ह. अब अदमी ना आदमी जब से भइल बाड़न त उनकर हंसी देखला पर इहे बुझाला कि उनकर करेजा अंतड़ी में जाके समा गइल होई. भोला-भाला आदमी आपन करम करे आ निभावे में जांगर ठेठावत थाकत ना रहलन. सरधा अउरी विश्वास भगवान के नियम आ अनुशासन मान के पूजा करत रहलन ह कि कहीं चूक होई त भगवान के दण्ड भोगे के परी. आदमी, गांव-गंवार-माटी के ओढ़ी के आपन जिनिगी रोग-शोक से दूर चलत-फिरत, उठत-बइठत, हंसत-खेलत बितवलन. अब अदमी में कुछ के थोड़-थोड़ बुद्धि जागे लागल त बुद्धिमान कहाये लगलें. जेकरा के आज चतुर कहल जा ता. चतुर आदमी बन गइलन. कभी चतुर आदमी, कभी चटुर आदमी बनिके आदमी आदमी के आदमी बनावे के ठीका लेबे लगलें आ ठीका फलत-फूलत बा आ आदमीओ आदमी बने में सफल होत चल जात बा.\nहमरा मन में एगो सवाल बार-बार जागऽता बाकि समझ में आवत नइखे. अदमी से आदमी भइलन त इ बुझाता कि एगो मात्रा बढ़ी भइल माने कि एह में कुछ परिवर्तन देखाता. बाकी आदमी से आदमी बनला में कवनो मात्रा बढ़ल ना, त परिवर्तनो ना भइल. यानी ठहर के ठहरे रह गइल. इहे हमरा समुझ के बहरा बा.\nअदमी रेह से देह धोवत रहल ह त नेह सीसा अइसन साफ-साफ देखाई देत रहल ह. आ ओही रेहे से राह बनत रहल ह जवना राह में आह-वाह के मिलन से राह सिकुड़ी के छोटा हो जात रहल ह आ अदमी कोसो दूर जाके चली आवत रहलन. जब ठेगुरीं पर बुढ़ा लोग चलत रहलन त उहे राह सरमा जात रहल ह. आज उहे राह के अब रास्ता कहीं, रोड कहीं, हाइवे कहीं, ग्रान्ड टंक रोड कहीं, जवन-जवन नाम दुनिया में दिखाई दे दे उहे कह लीं. जब जवान लोग माने कि आदमी लोग चलऽताड़न त लागता कि उहे, राह सीना-तानी के खड़ा बा आ आदमी लोग पसीना से तर ब तर होके कुकुर नियर हाफऽताड़न. आदमी लोग के आंखि के सामने अन्हरिया छा जाता, लउकत नइखे. देहि गन-गन नाचऽता, होठ पर फेफरी परल बा, आंख-ताख निकल गइल बा आ राह पर छितराइल बेतहासा पड़ल बाड़न. आदमी देखिके किनारे से चली जाताड़न. साहस नइखे होत कि ओह बेचारा के चुलू भर पानी पिआ के होस दिलाई जेहसे ओकरा जान में जान मिलो.\nएकरा बादो हमरा नइखे बुझात कि आदमी से आदमी बने में केतना परिवर्तन भइल बा आ केतना फायदा मिलल. बाकि आदमी समाज से हमार चिरउरी बा, विनिती बा, हाथजोरी बा कि रउवा सभे के जरूर समझ में आवत होई काहें कि आदमी से आदमी बनल बानीं त राउर बड़कपन के माने बा. ओहि मान के बना के राखलो राउर धरम बनऽता.\n(भोजपुरिया अमन पत्रिका के सितम्बर से नवम्बर 2013 के अंक से )\nभोजपुरिया अमन पत्रिका\nरूपहलो परदे पर अभिनय के जौहर देखावे अइलन अली शेख\nओवरटाइम करत चोर\nसुन्दर सा गीत thanks\nरामजीत राम जी के बहुत-बहुत बधाई।


पुरूष प्रधान ई समाज हमेशा से नारी के अनदेखी कइले बा – ललिता शर्मा – Anjoria\nएल.के. प्रोडक्शन के बैनर तले बनल निर्माता कृष्णेश्वर शर्मा के फिलिम ‘खोंईछा‘ के सहनिर्मात्री ललिता शर्मा के अहम योगदान के चरचा जोर पर बा. पेश बा ललिता शर्मा से भइल बातचीत के कुछ अश :-\nप्रः मैडम, इन्डस्ट्रीज में एगो मिसाल बने खातिर आपके बहुत-बहुत धन्यवाद. फिल्म निर्माण में राउर रुचि के कारण का रहल?\nउः- हमार पति कृष्णेश्वर शर्मा जी के शुरूवे से कला से लगाव रहल आ जबे मौका मिलत रहल ऊ कुछ ना कुछ गुनगुनावल शुरू कर दी भा फेर कागज के पन्ना पर अपना मन के भाव उकेरल शुरू कर देत रहीं. आजुओ ई सब बदस्तूर जारी बा. आ ई या त गीत बन के सामने आइल बा भा कहानी बन के. उहाँ के हर कहानी हर गीत हम पढ़त आइल बानी. एक दिन खोंईछा के कहानी हमरा के सुनवनी आ कहनीं कि एह पर फिलिम बनावल सोचत बानी त हम हामी बड़ दिहनी आ चूंकि कहानी नारी-सशक्तिकरण के रहल से हमहूं एहमें सहभागी बन गइनी.\nप्रः आखिर एह फिलिम में खास का बा जे औरत एकरा के देखे जुटीहें?\nउः पुरूष प्रधान ई समाज हमेशा से नारी के अनदेखी कइले बा आ ओकरा के प्रताड़ित कइले बा. एह फिलिमो में देखावल बा कि कइसे एगो दुष्ट एगो अबला नारी पर तरह-तरह के अत्याचार करत बा आ जवना से तंग आ के ऊ अपना के सबल बना लेत बिया आ अपना बेटा के फौलाद बना देत बिया. फिलिम के ई दमदार कहानी औरतन में स्वाभिमान जगाई आ एकरा के देखे मरद मेहरारू दुनु जुटीहें.\nप्र: सुनत बानी कि रउरो एह फिलिम में किरदार निभवले बानीं?\nउः जी हँ. एगो छोटहन बाकिर खास किरदार निर्देशक जितेन्द्र कुमार सुमन हमरो के दिहले बाड़न एह फिलिम में. ई किरदार फिलिम के क्लाइमेक्स में बहुते बड़े राज के पर्दाफास करऽतिया बाकि ऊ राज जाने ला सिनेमाघर में जाए पड़ी.\nप्र: (हँसत) हमरा से बतियावे ला बहुत बहुत धन्यवाद।\nउ. (मुस्कुरात) जी! थैंक यू। शुक्रिया.